Туш кўриш ҳақиқати ҳамда шайтон тушда набий (алайҳиссалом)ни тамсил қила олмаслиги ҳақида\nМуҳаммад ибн Мусо Ҳараший (розияллоҳу анҳу) Ҳаммод ибн Зайд (розияллоҳу анҳу)дан, у Ҳишом (розияллоҳу анҳу)дан, у Муҳаммад (розияллоҳу анҳу)дан, у эса Абу Ҳурайра (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Ким Мени тушида кўрса, шубҳасиз, Мени (ростдан ҳам) кўрган бўлади. Чунки шайтон Менинг тимсолимга кира олмайди”. Бирор (олим) киши Абу Ҳурайрага (Расулуллоҳ (соллаллоҳу алайҳи ва саллам)ни кўрганлиги ҳақида) туш айтса, у: “Расулуллоҳ (соллаллоҳу алайҳи ва саллам)ни қандай ҳолатда кўрдинг?”, деб сўрар, агар туш тўғри бўлса, Расулуллоҳ (соллаллоҳу алайҳи ва саллам)ни кўрганлигини тасдиқлар, агар нотўғри бўлса: “Сен Расулуллоҳ (соллаллоҳу алайҳи ва саллам)ни кўрмабсан”, дер эди».\nАбу Абдуллоҳ (розияллоҳу анҳу) айтади: «Ҳадисдаги “Ким Мени тушида кўрса” жумласи “Ким Мени ўзимдаги сифатлар билан кўрса” деган маънони англатади. Агар бирор киши тушида Расулуллоҳ (соллаллоҳу алайҳи ва саллам)ни У зотда бўлмаган сифатлар билан кўрса, у Расулуллоҳ (соллаллоҳу алайҳи ва саллам)ни кўрмаган ҳисобланади. Чунки Расулуллоҳ (соллаллоҳу алайҳи ва саллам): “Ким Мени кўрса”, деганлар. Бу эса Расулуллоҳ (соллаллоҳу алайҳи ва саллам)ни ўзига хос сифатлари билан кўриш орқалигина ҳосил бўлади». Тушнинг уч мартабаси бор:\nТушга вакил қилинган фаришта кўрсатган туш. Бу ҳақиқий тушдир.\nШайтон намойиш қилган туш.\nКишининг хаёлига келган нарсаларнинг намоён бўлиши.\nБу ҳақда Аҳмад ибн Абу Абдуллоҳ Сулламий Басрий (розияллоҳу анҳу) Язид ибн Зариъ (розияллоҳу анҳу)дан, у Саид (розияллоҳу анҳу)дан, у Қатода (розияллоҳу анҳу)дан, у Муҳаммад ибн Сирин (розияллоҳу анҳу)дан, у эса Абу Ҳурайра (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Туш учтадир: киши хаёлига келган нарсанинг тушда намоён бўлиши, ҳақ туш ва шайтондан содир бўлган туш. Ким ёмон туш кўрса, ўрнидан туриб, намоз ўқисин”».\nРасулуллоҳ (соллаллоҳу алайҳи ва саллам) шундай дер эдилар: “Ким Мени кўрса, албатта, Мен мана шундайман. Шайтон менинг қиёфамга кира олмайди”. Расулуллоҳ (соллаллоҳу алайҳи ва саллам) яна шундай дер эдилар: “Туш фақат олим ёки насиҳатгўй инсонгагина айтилади”.\nОтам (розияллоҳу анҳу) бу ҳақда Юсуф ибн Баҳлул (розияллоҳу анҳу)дан, у Абада ибн Сулаймон (розияллоҳу анҳу)дан, у Муҳаммад ибн Исҳоқ (розияллоҳу анҳу)дан, у Муҳаммад ибн Иброҳим Таймий (розияллоҳу анҳу)дан, у Абу Салама ибн Абдураҳмон (розияллоҳу анҳу)дан, у Абу Қатода Ансорий (розияллоҳу анҳу)дан шундай ривоят қилади: «Мен Расулуллоҳ (соллаллоҳу алайҳи ва саллам)нинг шундай деганларини эшитганман: “Туш учта мартабада бўлади: улардан бири кишининг хаёлига келган нарса бўлиб, у ҳеч нарса эмас (ҳеч нарсани англатмайди). Тушнинг яна бир тури шайтондан бўлади. Бирортангиз ёмон туш кўрса, чап томонига тупуриб, қувғин шайтоннинг ёмонлигидан паноҳ сўраб, Аллоҳга ёлворсин. Шунда шайтон унга асло зарар етказа олмайди. Тушнинг яна бир тури Аллоҳдан башоратдир. Солиҳ кишининг туши пайғамбарликнинг қирқ олтидан бир қисмидир. Агар бирортангиз туш кўрса, уни насиҳатгўй ва оқил инсонга айтсин. (Тушни таъбир қилаётган инсон эса) яхши сўзларни айтсин ёки яхшиликка таъвил қилсин”».\nСолиҳ ибн Абдуллоҳ (розияллоҳу анҳу) Ҳишом (розияллоҳу анҳу)дан, у Яъло ибн Ато (розияллоҳу анҳу)дан, у Вакиъ ибн Адас Уқайлий (розияллоҳу анҳу)дан, у амакиси Абу Разин Лақит ибн Омир Мунтафиқ (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Туш таъбир қилингунча кишининг боши узра учиб туради. Агар таъбир қилинса, тушади”. Ҳисоблашимча, Расулуллоҳ (соллаллоҳу алайҳи ва саллам) шундай деганлар: “Тушни фақат дўстга ёки насиҳатгўй оқил инсонга айтгин”. Расулуллоҳ (соллаллоҳу алайҳи ва саллам) шундай деганлар: “Мўминнинг туши пайғамбарликнинг қирқ олтидан бир қисмидир”.\nҚутайба ибн Саид (розияллоҳу анҳу) Ибн Луҳайъа (розияллоҳу анҳу)дан, у Аъраж (розияллоҳу анҳу)дан, у Абу Ҳурайра (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Солиҳ кишининг туши пайғамбарликнинг қирқ олтидан бир қисмидир”».\nСуфён ибн Вакиъ (розияллоҳу анҳу) Юнус ибн Бакир (розияллоҳу анҳу)дан, у Муҳаммад ибн Исҳоқ (розияллоҳу анҳу)дан, у Абдураҳмон Аъраж (розияллоҳу анҳу)дан, у эса Сулаймон ибн Ғариб (розияллоҳу анҳу)дан шундай ривоят қилади: «Абу Ҳурайра (розияллоҳу анҳу)нинг шундай деганини эшитганман: “Расулуллоҳ (соллаллоҳу алайҳи ва саллам) айтдилар: “Солиҳ кишининг туши пайғамбарликнинг қирқ олтидан бир қисмидир”». Ибн Аббос (розияллоҳу анҳу): “Пайғамбарликнинг элликдан бир қисмидир”, деган. Абу Сулаймон (розияллоҳу анҳу) шундай дейди: “Буни (элликдан бир қисми эканини) Абу Ҳурайра (розияллоҳу анҳу)дан эшитганман”. Ибн Аббос (розияллоҳу анҳу) шундай деган: «Абу Ҳурайра (розияллоҳу анҳу) айтади ва мен ҳам айтаман: “(Элликдан бир қисми эканини)Аббос ибн Абдулмутталиб (розияллоҳу анҳу) Расулуллоҳ (соллаллоҳу алайҳи ва саллам)дан ривоят қилиб айтган”».\nҚутайба ибн Саид (розияллоҳу анҳу) Молик ибн Анас (розияллоҳу анҳу)дан, у Исҳоқ ибн Абдуллоҳ (розияллоҳу анҳу)дан, у Абу Талҳа (розияллоҳу анҳу)дан, у Анас ибн Молик (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Солиҳ кишининг яхши туши пайғамбарликнинг қирқ олтидан бир қисмидир”».\nМахзумий (розияллоҳу анҳу) Суфён (розияллоҳу анҳу)дан, у Зуҳрий (розияллоҳу анҳу)дан, у Абу Салама (розияллоҳу анҳу)дан, у эса Абу Қатода (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Руъё (яхши туш) Аллоҳдандир. Ҳулм (узуқ-юлуқ туш) эса шайтондандир. Бирортангиз ёмон кўрган нарсасини тушида кўрса, чап тарафига уч марта тупуриб, шайтоннинг ёмонлигидан паноҳ сўраб, Аллоҳга илтижо қилсин. Шунда шайтон унга зарар бера олмайди”».\nАбдужаббор (розияллоҳу анҳу) Суфён (розияллоҳу анҳу)дан, у Сулаймон ибн Суҳайм (розияллоҳу анҳу)дан, у Иброҳим ибн Абдураҳмон ибн Маъбад (розияллоҳу анҳу)дан, у отасидан, у Ибн Аббос (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) пардани кўтардилар. Одамлар Абу Бакр (розияллоҳу анҳу)нинг ортида саф тортиб турар эдилар. Расулуллоҳ (соллаллоҳу алайҳи ва саллам): “Эй одамлар! Пайғамбарлик башоратларидан ҳеч нарса қолмади. Фақат мусулмон кўрадиган ёки у учун кўриладиган солиҳ тушгина қолди”, дедилар».\nРуъё – солиҳ туш ҳақ бўлиб, у ғайбдан хабар бериб, Аллоҳнинг ҳузуридан келади. Бу Аллоҳ таоло томонидан бўлган қўллаб-қувватлаш, башорат, огоҳлантириш ва танбеҳ бўлиб, Аллоҳнинг жорий қилган шариатида бардавом бўлишда бандага кўмак вазифасини ўтайди.Аввалги умматларнинг барча ишлари туш билан мувофиқ бажарилган. Фақат бу уммат даврига келиб, тушнинг кучи сусайган. Чунки Расулуллоҳ (соллаллоҳу алайҳи ва саллам)га келган ваҳийнинг буюклиги тушни заифлаштириб қўйган. Зеро, уммат орасидаги сиддиқлар, муҳаддаслар (авлиёлик даражаси), яқийн ва илҳом соҳиблари (яъни авлиёлар) сабабли тушга беҳожатлик пайдо бўлган.\nТушга бир фаришта вакил қилинган бўлиб, у ҳикматларни намоён қилиб туради. Мазкур фаришта одам фарзандининг Лавҳул-маҳфуздаги қиссаларини кўриб, ундан нусха олади ва ҳар бир инсонга ўзига мос тарзда қиссаларни (тушда) кўрсатади. Инсон ухлаб, нафси жасадидан чиққанда, фаришта мазкур нарсаларни унга ҳикмат йўли билан кўрсатади. Бу эса инсонга башорат, огоҳлантириш ёки танбеҳ тарзда намоён бўлади.\nМўмин одам ҳасад қурбонидир. Шайтон мўминга ашаддий душмандир. Шу боис у турли макру ҳийлалар билан мўминни васваса қилади ва унга ҳасад қилади, унинг ишларини бузиб, чалкаштириш пайида бўлади. Агар мўмин содиқ туш кўрса, шайтон унга ўз макридан бирор нарсани кўрсатиб, тушини чалкаштиришга ва Аллоҳдан келган башорат, огоҳлантириш ва танбеҳни бузиб кўрсатишга ҳаракат қилади. Шунингдек, инсоннинг ёмонликка буюрувчи нафси ҳам тушда-ю уйғоқликдаги барча ишларда шайтонга кўмаклашади. Баъзан туш инсоннинг уйғоқликда гувоҳ бўлган нарсалардан иборат бўлади. Инсон нафси тушда танадан чиққанда, унга уйғоқликда содир бўлган нарсалар кўрсатилади. Бу нафс ва орзу-ҳаваснинг иши бўлиб, ғайбдан хабар бериш маъносини англатмайди. Тушнинг бу икки тури кераксиз ва маъносизликка таъвил қилинади.\nУчинчи тур – содиқ тушдир. Аллоҳ бандаларига башорат бериб, уларни огоҳлантириб, уларга танбеҳ бериб ёки ишларини ақл билан юритишлари учун уларга хабар бериб, кўрсатиладиган тушдир.\nБашоратга Абу Бакр (розияллоҳу анҳу) билан боғлиқ қуйидаги туш мисол бўлади. Суҳайб (розияллоҳу анҳу) Абу Бакр (розияллоҳу анҳу) ҳузурига келиб: “Тушимда қўлингиз бўйнингизга боғланган ҳолда тахтиравонда ўтириб, Маҳшарга олиб кетилаётганингизни кўрдим”, деди. Шунда Абу Бакр (розияллоҳу анҳу): “Аллоҳ улуғдир! Аллоҳ динимни қайта тирилиш кунигача жам қилибди (мустаҳкамлабди)”, деди.\nОгоҳлантириш маъносидаги тушга Муоз ибн Жабал (розияллоҳу анҳу)дан ривоят қилинган қуйидаги ҳадис мисол бўлади: «Расулуллоҳ (соллаллоҳу алайҳи ва саллам) вафотларидан сўнг Муоз ибн Жабал (розияллоҳу анҳу) Ямандан қайтиб келди. У билан бирга ўша ерда қўлга киритган бир қули ҳам келди. Умар (розияллоҳу анҳу) Муоз (розияллоҳу анҳу)га: “Бу қулни Абу Бакр (розияллоҳу анҳу)га олиб бориб, ҳалоллаб ол”, деди. Муоз (розияллоҳу анҳу) бош тортди ва: “Расулуллоҳ (соллаллоҳу алайҳи ва саллам) мени Яманга юборганларида динда қўлга киритган нарсаларимга эга бўлишга ижозат берганлар. Шунинг учун ҳадя менга ҳалолдир”, деди. Муоз (розияллоҳу анҳу) уйига боргач, ухлади ва шу куни тунда туш кўрди. Тушида сувда чўкаётган эди. Шу пайт Умар (розияллоҳу анҳу) келиб, унинг қўлидан ушлаб, сувдан чиқариб олди. Тонг отгач, Муоз (розияллоҳу анҳу) қулни олиб, Абу Бакр (розияллоҳу анҳу) ҳузурига келди ва бўлган воқеани сўзлаб берди. Шунда Абу Бакр (розияллоҳу анҳу): “Расулуллоҳ (соллаллоҳу алайҳи ва саллам) сени юборганларида ижозат берганларини билган эдим. Улар сенга ҳалолдир”, деди».\nБуни бизга Али ибн Ҳажар (розияллоҳу анҳу) Сувайд ибн Абдулазиз Суламий (розияллоҳу анҳу)дан, у Урва ибн Рувайм (розияллоҳу анҳу)дан ривоят қилган.\nНаҳованд фатҳидаги ҳодиса ҳам шунга мисол бўлади. Яъни, Умар (розияллоҳу анҳу)га иккита саватда қимматбаҳо тақинчоқлар келтиришди. Нажирхоннинг хазинаси бор эди. Бир киши ўзи ва оиласига омонлик берилишини сўраб, мазкур хазинанинг жойини кўрсатди. Хазинани Соиб ибн Ақраъ (розияллоҳу анҳу) Умар (розияллоҳу анҳу)га олиб келди. Умар (розияллоҳу анҳу) Расулуллоҳ (соллаллоҳу алайҳи ва саллам)нинг саҳобийларини тўплаб, хазинага муҳр босди ва уни давлат хазинасига қўшиб қўйди. Шу куни тунда Умар (розияллоҳу анҳу) туш кўрди. Тушида фаришталар иккита саватни келтириб, ундаги нарсаларни ёқиб юбориб, ҳар тарафга соча бошладилар. Умар (розияллоҳу анҳу) ҳам ёниб кетишига оз қолди. Эртаси куни Умар (розияллоҳу анҳу) Куфага чопар юбориб: “Мен билан сенга нима бўлди, эй Соиб (розияллоҳу анҳу)? Мен шундай нарсаларни кўрдим. Саватларни Куфага олиб бор ва урушда ўлган ҳамда асир тушганлар эвазига сотиб юбор”, деди.\nБуни бизга Довуд ибн Ҳаммод Қайсий (розияллоҳу анҳу) Ҳаммод ибн Довуд Саълабий Куфий (розияллоҳу анҳу)дан, у Музрис ибн Абдуллоҳ Волибий (розияллоҳу анҳу)дан, у Юнус (розияллоҳу анҳу)дан, у эса Ҳасан (розияллоҳу анҳу)дан ривоят қилган.\nТанбеҳ маъносидаги тушга қуйидагилар мисол бўлади:\nАбдуллоҳ ибн Абу Зиёд (розияллоҳу анҳу) Сайёр (розияллоҳу анҳу)дан, у Ҳаммод ибн Зайд (розияллоҳу анҳу)дан, у Язид ибн Ҳозим (розияллоҳу анҳу)дан, у\nСулаймон ибн Ясор (розияллоҳу анҳу)дан шундай ривоят қилади: «Абу Усайд Ансорий (розияллоҳу анҳу) бир куни тунда уйғониб, шундай деди: “Албатта, биз Аллоҳникимиз ва албатта, Унга қайтажакмиз! Бугун тунда вирд (Қуръоннинг маълум қисмини тунда ўқишни одат қилиш)имни бажара олмадим. Вирдим “Бақара” сураси эди. Тушимда мени сигир шоҳи билан сузаётганини кўрдим”».\nСуҳайл ибн Аббос (розияллоҳу анҳу) Марвон Фаззорий (розияллоҳу анҳу)дан, у Самир ибн Абу Восил (розияллоҳу анҳу)дан шундай ривоят қилади: “Айтилишича, Аллоҳ бирор бандага яхшиликни раво кўрса, унга тушда танбеҳ беради”.\nДунё ва охират ишларидан хабар бериш маъносидаги тушга келсак, унга қуйидаги ривоят мисол бўлади:\nОтам (розияллоҳу анҳу) Аҳмад ибн Юнус (розияллоҳу анҳу)дан, у Саид ибн Солим Қаддоҳ (розияллоҳу анҳу)дан, у Нофиъ (розияллоҳу анҳу)дан, у эса Абдуллоҳ ибн Умар (розияллоҳу анҳу)дан шундай ривоят қилади: «Бир киши Умар (розияллоҳу анҳу) ҳузурига келди. Умар (розияллоҳу анҳу) Абу Бакр (розияллоҳу анҳу) билан бирга эди. Мазкур киши: “Мен сиз ҳақингизда туш кўрдим”, деди. Умар (розияллоҳу анҳу): “Сенинг тушингга эҳтиёжимиз йўқ”, деди. Абу Бакр (розияллоҳу анҳу): “Тушингни айт”, деди. Киши: “Тушимда инсонларнинг тўпланганини кўрдим. Сиз одамларни уч иш билан қўрқитиб юборган эдингиз гўё. Мен: “Умар (розияллоҳу анҳу) қайси нарсалар билан инсонларни қўрқитиб юборди?”, деб сўрадим. “Умар (розияллоҳу анҳу) халифа бўлади, Аллоҳнинг йўлида уни ҳеч бир маломатчининг маломати ташвишга солмайди ва шаҳид ҳолида ўлдирилади”, деди. Умар (розияллоҳу анҳу): “Маъносиз туш! Сенинг тушингга муҳтож эмасмиз”, деди. Абу Бакр (розияллоҳу анҳу) эса: “Яхшиликни кўрибсан ва яхшилик бўлади”, деди. Умар (розияллоҳу анҳу) Шомга борганида мазкур кишини кўрди. Умар (розияллоҳу анҳу) уни чақириб: “Туш кўрган одам сенмисан?”, деб сўради. Киши: “Тушимни нима қиласиз? Ахир, мени доим урушиб берардингиз-ку!”, деди. Умар (розияллоҳу анҳу): “Тушингни айтиб бер”, деди. Киши: “Тушимда инсонларнинг тўпланганини кўрдим. Сиз одамларни уч фаолият билан қўрқитиб юборган эдингиз гўё. Мен: “Умар (розияллоҳу анҳу) қайси нарсалар билан инсонларни қўрқитиб юборди?”, деб сўрадим. “Умар (розияллоҳу анҳу) халифа бўлади”, деди. Шунда Умар (розияллоҳу анҳу): “Шундай ҳам бўлди. Аллоҳдан бу тушнинг яхшилигини сўраб, ёмонлигидан паноҳ тилаймиз”, деди. Киши: “Аллоҳнинг йўлида уни ҳеч бир маломатчининг маломати ташвишга солмайди”, деди. Умар (розияллоҳу анҳу): “Мен шундай бўлишини умид қиламан ёки Аллоҳ мени шундай деб билишини истайман”, деди. Киши: “Шаҳид ҳолида ўлдирилади”, деди. Умар (розияллоҳу анҳу): “Шаҳидлик? Умар (розияллоҳу анҳу) қаерда-ю шаҳидлик қаерда?! Балки Аллоҳ бир кофирни юбориб, мени хўрозни сўйгандек унга сўйдирар ва унинг хорлиги билан мени улуғ қилиб, менинг улуғлигим билан уни хор қилар!”, деди. Сўнг Умар (розияллоҳу анҳу) шундай деди: “Ҳолингга вой бўлсин! Расулуллоҳ (соллаллоҳу алайҳи ва саллам)дан кейин инсонларнинг энг яхшисининг ҳузурида тушингни айтишингни истаган эдим”».\nТуш масаласи Расулуллоҳ (соллаллоҳу алайҳи ва саллам) ва саҳобийлар наздида жуда аҳамиятли ва улуғ масалалардан бўлган. Расулуллоҳ (соллаллоҳу алайҳи ва саллам) намоз ўқиганларида (намоздан кейин) саҳобийлардан туш ҳақида сўрар эдилар.\nРизқуллоҳ ибн Мусо Ножий (розияллоҳу анҳу) Муаммал ибн Исмоил (розияллоҳу анҳу)дан, у Ҳаммод ибн Салама (розияллоҳу анҳу)дан, у Саид ибн Жамҳон (розияллоҳу анҳу)дан, у эса Сафина (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) бомдод намозини ўқиганларида саҳобийларига юзланиб: “Бугун тунда қайси бирингиз туш кўрди?”, дер эдилар. Шундай кунларнинг бирида бир киши: “Мен, ё Расулуллоҳ (соллаллоҳу алайҳи ва саллам)! Тушимда осмонга бир тарози қўйилди. Торозининг бир палласига Сиз, иккинчи палласига Абу Бакр (розияллоҳу анҳу) қўйилди. Сиз Абу Бакр (розияллоҳу анҳу)дан оғир келдингиз, сўнг юқорига кўтарилдингиз, Абу Бакр (розияллоҳу анҳу) эса жойида қолди. Сўнг Умар (розияллоҳу анҳу) келтирилиб, бошқа палласига қўйилди. Абу Бакр (розияллоҳу анҳу) Умар (розияллоҳу анҳу)дан оғир келди, сўнг юқорига кўтарилди, Умар (розияллоҳу анҳу) эса жойида қолди. Сўнг Усмон (розияллоҳу анҳу) келтирилиб, бошқа паллага қўйилди. Умар (розияллоҳу анҳу) Усмон (розияллоҳу анҳу)дан оғир келди, сўнг тарози юқорига кўтарилди ”, деди. Расулуллоҳ (соллаллоҳу алайҳи ва саллам)нинг юзлари ўзгарди, сўнг шундай дедилар: “Пайғамбарлик халифалиги ўттиз йилдир, сўнг подшоҳлик бўлади”, дедилар. Сафина (розияллоҳу анҳу) менга шундай деди: “Абу Бакр (розияллоҳу анҳу) икки йил, Умар (розияллоҳу анҳу) ўн йил, Усмон (розияллоҳу анҳу) ўн икки йил ва Али (розияллоҳу анҳу) олти йил халифа бўлди”».\nОтам (розияллоҳу анҳу) Абу Наъим (розияллоҳу анҳу)дан, у Ҳашраж ибн Набота (розияллоҳу анҳу)дан, у Саид ибн Жамҳон (розияллоҳу анҳу)дан, у Сафина (розияллоҳу анҳу)дан, у эса Расулуллоҳ (соллаллоҳу алайҳи ва саллам)дан шундай ривоят қилади: “Халифалик умматимда ўттиз йил”. Ровий ҳадиснинг охиригача зикр қилган, лекин тушни зикр қилмаган.\nЖоруд ибн Муоз (розияллоҳу анҳу) Назр ибн Авф (розияллоҳу анҳу)дан, у Абу Ражо (розияллоҳу анҳу)дан, у Самра ибн Жундуб (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) кўпинча саҳобийларига шундай дер эдилар: “Бирортангиз туш кўрдими?” Сўнг Аллоҳ истаганича Расулуллоҳ (соллаллоҳу алайҳи ва саллам)га тушларини айтиб беришар эди».\nУмар ибн Абу Умар (розияллоҳу анҳу) Яҳё ибн Сулаймон Жуъфий (розияллоҳу анҳу)дан, у Ибн Ваҳб (розияллоҳу анҳу)дан, у Амр ибн Ҳорис (розияллоҳу анҳу)дан, у Бакр ибн Саввода (розияллоҳу анҳу)дан, у Зиёд ибн Наъим (розияллоҳу анҳу)дан, у Абу Бакр Сиддиқ (розияллоҳу анҳу)дан шундай ривоят қилади: «Абу Бакр (розияллоҳу анҳу) тонг отганда шундай дер эди: “Ким солиҳ туш кўрган бўлса, уни бизга айтиб берсин. Албатта, таҳоратини мукаммал қилган мусулмон мен ҳақимда солиҳ туш кўриши мен учун шу-шу нарсалардан суюклироқдир”».\nАбу Абдуллоҳ (розияллоҳу анҳу) айтади: «Саҳобийлар тушни пойлаб юришар эди. Чунки туш малакут, яъни ғайб олами хабарларидан саналади. Солиҳ тушда уларнинг дини учун башорат, огоҳлантириш ёки танбеҳ бордир. Солиҳ туш – пайғамбарликнинг бир қисми. Расулуллоҳ (соллаллоҳу алайҳи ва саллам) вафот этган кунларида шундай деганлар: “Мендан сўнг солиҳ тушдан бошқа пайғамбарлик башоратлари қолмади”. Аллоҳ таоло Қуръонда авлиёлар ҳақида шундай деган: “Огоҳ бўлингизки, албатта, Аллоҳнинг валийлари (дўстлари)га хавф йўқдир ва улар ташвиш ҳам чекмаслар” (Юнус, 62). Сўнг авлиёларни сифатлаб, шундай деган: “Улар имон келтирган ва тақволи бўлганлардир. Уларга дунё ҳаётида ҳам, охиратда ҳам башорат (хушхабар) бордир…” (Юнус, 63–64). Сўнг Аллоҳ таоло шундай марҳамат қилган: “…Аллоҳнинг сўзларида ўзгартириш йўқдир…” (Юнус, 64). Аллоҳ бу оятда сизга башоратнинг ҳақ экани ва у Аллоҳнинг каломи эканини ўргатмоқда. Расулуллоҳ (соллаллоҳу алайҳи ва саллам)дан ҳам башорат ҳақида сўрашган».\nБу ҳақда Жоруд (розияллоҳу анҳу) Вакиъ (розияллоҳу анҳу)дан, у Али ибн Муборак (розияллоҳу анҳу)дан, у Яҳё ибн Абу Бакир (розияллоҳу анҳу)дан, у Салама ибн Абдураҳмон (розияллоҳу анҳу)дан, у Аббода ибн Сомит (розияллоҳу анҳу)дан шундай ривоят қилган: «Мен Расулуллоҳ (соллаллоҳу алайҳи ва саллам)дан қуйидаги оят ҳақида сўрадим: “Уларга дунё ҳаётида башорат (хушхабар) бордир…” (Юнус, 64). Расулуллоҳ (соллаллоҳу алайҳи ва саллам): “У мусулмон кўрадиган ёки у ҳақда кўриладиган солиҳ тушдир”, дедилар».\nҚутайба ибн Саид (розияллоҳу анҳу) Молик ибн Анас (розияллоҳу анҳу)дан, у Ҳишом ибн Урва (розияллоҳу анҳу)дан, у отасидан шундай ривоят қилади: “Бу оят шу ҳақда нозил бўлган”.\nАбдужаббор (розияллоҳу анҳу) Суфён (розияллоҳу анҳу)дан, у Муҳаммад ибн Мункадир (розияллоҳу анҳу)дан, у Ато ибн Ясор (розияллоҳу анҳу)дан, у мисрлик бир кишидан шундай ривоят қилади: “Мен Абу Дардо (розияллоҳу анҳу)нинг шундай деганини эшитганман: «Мен Расулуллоҳ (соллаллоҳу алайҳи ва саллам)дан шу ҳақида сўрадим. У зот: “Мендан бу ҳақда сендан олдин ҳеч ким сўрамаган. У мусулмон кўрадиган ёки у кимса ҳақда кўриладиган солиҳ тушдир. Охиратда эса (бушро) жаннатдир”, дедилар».\nЖоруд (розияллоҳу анҳу) Вакиъ (розияллоҳу анҳу)дан, у Аъмаш (розияллоҳу анҳу)дан, у Абу Солиҳ (розияллоҳу анҳу)дан, у Ато ибн Ясор (розияллоҳу анҳу)-\nдан, у Мисрда қозилик қиладиган бир кишидан, у Абу Дардо (розияллоҳу анҳу)дан, у эса Расулуллоҳ (соллаллоҳу алайҳи ва саллам)дан юқоридагига ўхшаш ҳадисни ривоят қилган.\nАллоҳ таолонинг “…Аллоҳнинг сўзларида ўзгартириш йўқдир…” (Юнус, 64), деган сўзларининг маъноси шуки, бу башорат Аллоҳнинг каломи бўлиб, уни ўзгартириб ҳам ва унга хилоф қилиб ҳам бўлмайди.\nРасулуллоҳ (соллаллоҳу алайҳи ва саллам)дан ривоят қилинган қуйидаги ривоятлар ҳам сўзимизни таъкидлайди:\nУмар ибн Абу Умар (розияллоҳу анҳу) Наим ибн Ҳаммод (розияллоҳу анҳу)дан, у Усмон ибн Касир Ибн Динор Ҳимсий (розияллоҳу анҳу)дан, у Амр (розияллоҳу анҳу)нинг акаси Муҳаммад ибн Муҳожир (розияллоҳу анҳу)дан, у Жунайд ибн Маймун Абу Абдулҳамид (розияллоҳу анҳу)дан, у Ҳамза ибн Зубайр (розияллоҳу анҳу)дан, у Аббода ибн Сомит (розияллоҳу анҳу)дан, у эса Расулуллоҳ (соллаллоҳу алайҳи ва саллам)дан шундай ривоят қилади: “Мўминнинг туши калом бўлиб, у орқали банда тушида Раббиси билан сўзлашади”.\nБаъзи муфассирлардан қуйидаги оят хусусида бизга шундай ривоят қилинган: “Инсон билан Аллоҳ (бевосита) сўзлашиши мумкин эмас. Фақат ваҳий орқали ё парда ортидан ёки элчи (фаришта) юбориб, изни билан хоҳлаган нарсани ваҳий қилиши мумкин…” (Шўро, 51). Ушбу оятдаги “ё парда ортидан” деган иборада “туш” назарда тутилган.\nПайғамбарларнинг тушлари ваҳий бўлган. Жумладан, Иброҳим (алайҳиссалом) ўғлини қурбонлик қилиш ҳақида туш кўрсатилади ва буни амалга оширади. Шу боис пайғамбарларнинг тушида ҳеч қандай шубҳа бўлмайди. Улардан бошқаларнинг тушлари эса ҳужжатликка ярамайди. Чунки шайтон пайғамбар бўлмаганларнинг тушига ўзининг сўзларини қўшиб юборади ва уларнинг туши ботил нарсалардан муҳофазада бўлмайди. Ваҳий эса бундай зарарлардан сақлангандир. Пайғамбарлардан пастроқдаги мартабада бўлган мўминларга башорат ва мавъиза берилган. Зеро, Умар (розияллоҳу анҳу)га туш айтиб берилганида, у зот шундай деган: “Албатта, туш мени хурсанд қилади, у мени хафа қилмайди”. Агар туш башорат бўлмаганида, Умар (розияллоҳу анҳу)ни хурсанд қилмас эди. Агар туш ваҳий сингари бўлганида, унга ёлғон аралашмас эди. Аллоҳ таоло Қуръони каримда туш ҳақида сўзлаб, уни “ҳадис” – “гап”, “сўз” деб номлаган: “…Шундай қилиб, Юсуфни ерга (Мисрга) жойлаштирдик ва гаплар (тушлар ёки илоҳий китоблар) таъвили (таъвил ал-аҳадийс) (изоҳи)ни билдиришимиз учун (шундай қилдик)…” (Юсуф, 21).\nБу эса Расулуллоҳ (соллаллоҳу алайҳи ва саллам)нинг: “Туш Аллоҳнинг бандага каломидир”, деган сўзларини яна бир бор таъкидлайди. Аллоҳ Юсуф (алайҳиссалом)га туш таъбирини ўргатган. Юсуф (алайҳиссалом) акаларининг Мисрга келиб, ўзига ҳурмат юзасидан сажда қилганларини кўрганида, шундай деган: «(Кейин, Мисрга кириб саройда бўлганларида) у ота-онасини ўз тахтига чиқарди ва улар (яъни ота-она ва акалари Юсуфга) сажда қилган ҳолларида (ерга) йиқилдилар. У деди: “Эй отажон! Мана шу (кўп йил) илгари кўрган тушимнинг таъбиридир. Раббим уни рост қилди…”» (Юсуф, 100). Яъни, Юсуф (алайҳиссалом) олдинроқ Қуёш, ой ва ўн битта юлдуз ўзига сажда қилаётганини тушида кўрган эди. Шунингдек, Миср подшоҳининг тушида еттита семиз сигир еттита ориқ сигирни еяётганини кўради. Юсуф (алайҳиссалом) бу тушни таъбир қилиб беради. Шунда подшоҳ Юсуф (алайҳиссалом)ни ўзига ҳоким қилиб тайинлаб, ер хазиналарини унга топширади.\nҚалблари билан кўра оладиган муҳаддаслар (авлиёлик даражаси) – Аллоҳга яқин пешқадам зотлар ва итоаткор мажзуб авлиёлардир.\nТушларида ҳақни кўрадиган муҳаддаслар жасадлардан чиққан руҳлар орқали гаплашадилар. Рақаба ибн Масқала (розияллоҳу анҳу)нинг айтган сўзлари ҳам шулар жумласидандир.\nБу ҳақда Жоруд ибн Муоз (розияллоҳу анҳу) Жарир (розияллоҳу анҳу)дан, у эса Рақаба ибн Масқала (розияллоҳу анҳу)дан шундай ривоят қилади: «Мен Раббул-изза – Аллоҳни тушимда кўрдим. Аллоҳ шундай деди: “Иззатимга қасамки, Сулаймон Таймий (розияллоҳу анҳу)нинг ётган жойини мукаррам қиламан”».\nШунингдек, Иброҳим ибн Адҳам (розияллоҳу анҳу)дан ҳам бу борада ривоят мавжуд. Бир куни Иброҳим ибн Адҳам (розияллоҳу анҳу) шундай деди: «Аллоҳим! Қалбимда Сенга бўлган шавқим пайдо бўлди. Сенга назар солишни жуда ҳам истаб қолдим. Дарҳақиқат, билдимки, Сен бу дунёда кўринмайсан. Ўз ҳузурингдан менга қалбимни таскин этадиган нарса бергин”. Иброҳим (розияллоҳу анҳу) ўтирган жойида хушидан кетди, сўнг ўзига келиб, шундай деди: “Субҳаналлоҳ! Аллоҳ айбу нуқсонлардан покдир!” Ундан: “Нега тасбеҳ айтдингиз?”, деб сўрашди. Иброҳим (розияллоҳу анҳу) шундай деди: “Раббим Аллоҳ таолонинг лутфи сабабли. Хушимни йўқотганимда Раббим тарафидан бири келиб: “Эй киши! Раббингга жавоб бер!”, деди. Мен Раббимнинг ҳузурига келдим. Раббимнинг нури сабабли кўзимдан айрилай дедим. Раббим менга нидо қилиб: “Эй Иброҳим! Менга назар солиш ва Мен билан учрашишга шавқу завқ қилиш ўрнига бошқа нарса беришимни сўраяпсан! Уларнинг ўрнини нима ҳам боса олар эди?!”, деди. Мен: “Эй Раббим! Сенинг муҳаббатингда лол бўлиб, даҳшатга тушиб қолдим. Қалбим Сен томонга учиб кетди. Айтган сўзларимни бошқара олмай қолдим. Нима дейишимга буюрасан?”, дедим. Аллоҳ: “Эй Иброҳим! Кимнинг қалбини дунё ва охиратдан холи ҳолда топсам, уни ўз муҳаббатим билан тўлдираман. Ҳатто қалбини тўлдириб, уни ушлаб оламан. Унинг қалби Менинг чангалимда бўлади. Агар унинг қалби Менинг чангалимда бўлса, Мен унинг эшитадиган қулоғи, кўрадиган кўзи ва ушлайдиган қўли бўламан. Азизлигим ва улуғлигимга қасамки, агар у бутун дунёни тарозининг бир палласига қўйишни сўраса, шундай қиламан. Мен томонга юриши осонлашган ва Мен унга кароматимни кўрсатган инсон қандай қилиб бирор нарсани сўрашга вақт топсин?! Агар сўрашинг керак бўлса, сени Ўзимга жамлашимни, сени Каломим билан дўст қилишимни ва пайғамбарларнинг руҳлари билан сени учраштиришимни сўра! Чунки авлиёларим учун бундай қилиш Менга осондир!”, деди».\nАбу Абдуллоҳ (розияллоҳу анҳу) айтади: «(Пайғамбарларда) ваҳий қалбга руҳ орқали ўрнашади. Авлиёнинг қалбига туши сакинат билан ўрнашади. Муҳаддас авлиёларга уйғоқ ҳолатларда улар англаб етадиган сўзлар инса, тушларида руҳларига билдирилган нарсалар сўз ва калом (ҳадис) бўлади. Зеро, омма одамлар шаҳват ва нафс майли ҳузурида алаҳсираган ҳолда бўладилар. Руҳ нафс ва шаҳватдан узилгандан сўнггина уларга гапирилади. Хотира ақлнинг яқин дўстидир. Ақл хотирадан куч олади. Руҳ танага қайтиб, унга бирор нарса гапирилган ёки бирор нарса намоён қилинган бўлса, у вақт топиб ақлга намойиш этади. Шу онда агар уйғонса, хотирада қолади. Агар руҳ қайтса ва ақлга кўрсатиш учун муҳлат бўлмаса ва бундан олдин уйғониб кетса, тушини унутади. Туш кўрувчиларнинг ақли соф, қалблари пок бўлса, офат, шаҳват ва чалғитувчи нарсалардан йироқ бўлса, қалбига қарата гапирилади. Расулуллоҳ (соллаллоҳу алайҳи ва саллам)дан ривоят қилинганидек, тушдаги руҳларга гапирилгани пайғамбарликнинг қирқ олтитадан бир қисми бўлади. Агар уйғоқликда қалбга гапириладиган бўлса кўпроқ улушга эга бўлади. Эҳтимол бу баъзан пайғамбарликнинг учдан бирига, ҳатто унинг ярмига ҳам тенг бўлиши мумкин. Балки ўша мажлисларда Раббисига яқинлиги миқдорида улуши ҳам кўпроқ бўлиши мумкин».\nМуҳаммад ибн Ҳасан Лайсий (розияллоҳу анҳу) Иброҳим ибн Саъд (розияллоҳу анҳу)дан, у отасидан, у Абу Салама (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам) айтдилар: “Ухлаётганимда Менга бир қадаҳда сут келтирилди. Мен ундан ичдим. Ҳатто сут ҳар тарафимдан оқаётганини кўрдим. Сўнг ортганини Умар ибн Хаттоб (розияллоҳу анҳу)га бердим”. Расулуллоҳ (соллаллоҳу алайҳи ва саллам) атрофидаги саҳобийлар: “Буни нимага йўйдингиз, ё Расулуллоҳ (соллаллоҳу алайҳи ва саллам)?”, деб сўрашди. Расулуллоҳ (соллаллоҳу алайҳи ва саллам): “Илмга”, дедилар. Расулуллоҳ (соллаллоҳу алайҳи ва саллам) айтдилар: “Тушимда одамлар Менга кўрсатилди. Уларнинг эгнида кўйлак бўлиб, баъзиларининг кўйлаги кўкрагига, баъзилариники эса тиззасига тушиб турар эди. Умар (розияллоҳу анҳу) ҳам ўтиб қолди. Унинг эгнида ҳам кўйлак бўлиб, уни ерда судраб юрар эди”. Саҳобийлар: “Буни нимага йўйдингиз, ё Расулуллоҳ (соллаллоҳу алайҳи ва саллам)?”, деб сўрашди. Расулуллоҳ (соллаллоҳу алайҳи ва саллам): “Динга”, дедилар».\nОтам (розияллоҳу анҳу) Ҳаммоний (розияллоҳу анҳу)дан, у Ибн Муборак (розияллоҳу анҳу)дан, у Юнус (розияллоҳу анҳу)дан, у Зуҳрий (розияллоҳу анҳу)дан, у Ҳамза ибн Абдуллоҳ (розияллоҳу анҳу)дан, у Ибн Умар (розияллоҳу анҳу)дан шундай ривоят қилади: «Расулуллоҳ (соллаллоҳу алайҳи ва саллам)нинг шундай деганларини эшитганман: “Тушимда Менга умматим кўрсатилди. Базиларининг кўйлаги тиззасигача, баъзилариники болдирининг ярмигача тушиб турар эди. Шу орада Умар ибн Хаттоб (розияллоҳу анҳу) кўйлагини судраб ўтиб қолди”. Абу Бакр (розияллоҳу анҳу): “Буни нимага йўйдингиз, ё Расулуллоҳ (соллаллоҳу алайҳи ва саллам)?”, деб сўради. Шунда Расулуллоҳ (соллаллоҳу алайҳи ва саллам): “Имонга”, дедилар».\nКиритилди: 07:45 02.12.2019. Ўқилди: 5752 марта. Фикрлар сони: 0 та.\nШуҳрат Ғаниев: "Қизингни берворасан, шу билан қутуласанми?"


Олат бошчаси сезувчанлиги ошиши эрта бўшалишга сабабчи – DNK.UZ\nAsosiy Андрология Олат бошчаси сезувчанлиги ошиши эрта бўшалишга сабаб бўлиши мумкин\n– Саволим эрта бўшаниш ҳақида. Тез бўшалишни ҳеч қандай ваҳимали жойи йўқми?\nҲеч қандай хавотирга ўрин йўқми? Сиз мутахассис сизни ҳамма яхши билади. Эрта бўшалишни бирон бир укол-дори, таблеткалар орқали даволашни иложи бордир, сиз қайси дориларни тавсия этган бўлардингиз.\nМен уйланиб ажрашганман, бор йўғи 20 кун яшаганман, шу тез бўшанишим сабабли хотиним кетиб қолган, илтимос доктор менга ёрдам беринг, мен бошқа докторларга кўринишимга шароитим йўқ шароит йўқлигидан уйлана олмий юрибман, менга даволовчи дорилар рўйхатини беринг илтимос.\nСиз эркак докторисиз дардимни сиздан бошқа ҳеч кимга айтмаганман менга ёрдам қилинг илтимос, менга иложи борича оддий қилиб тушунтиринг.\nХотиним айтганки, сизни ҳеч қайси эркаклар доктори тузата олмайди, деган. Сиз мени шундай даволангки иккинчи марта уйланганимда хотиним шу сабабдан ҳеч қандай сабаб тополмасин. Ҳеч бўлмаса, иккинчи хотиним билан бахтли яшай.\nБир кечада биринчи марта аёл қинига кирган захотиёқ, бўшаниб қолябман, кейин яна иккинчи марта турганда яна шу ҳолат, учинчи- тўртинчи мартага ҳам яна шу аҳвол. Умуман ҳаттоки, 10-15 секундга ҳам чўзилмайди, доктор ёрдам беринг илтимос.\nЖавоб: – Сизда қовушиш вақти қисқа ва уруғ отилиши эрта, яъни барвақт эякуляция ҳам бор экан.\nОдатда биз фақат тиббий нуқтаи назардангина жавоб берардик. Оилавий ҳолатларга изоҳ бермасдик. Лекин аёлингиз ўта қисқа вақт ичида ажрашиб кетиб, катта хато қилибди. Ҳайрон бўлганим аёлингизни атрофида катта, ҳаёт тажрибасига эга инсонлар йўқмиди!? Балки саноқда бўлишгандир, лекин ўйлашимча йўқликлари яхшироқдек бўлишган.\nАйтмоқчи бўлганимиз, никоҳ тўшагида эр-хотин шаҳвоний гармонияга етишиши учун камида 10 йил кетади. Баъзи аёллар умри давомида умуман оргазм ҳис қилмайдилар. Баъзи аёллар оргазм ҳис қилишни бошлаши учун узоқ йиллар оилавий ҳаёт талаб этилади. Чунки, аёлларга шунча вақт руҳий ноқулайлик, орият, ҳаё, ортиқча ибо ва уят, ҳаяжонни йиғиштириб, ва ниҳоят эри билан тўшакда ўзлигини «очиб бера олиши» учун ана шунда талаб ва вақт даркор.\nБарвақт эякуляция, яъни уруғ эрта тўкилиши ва қовушиш вақтини эрта якунланишини сабаблари кўп. Улардан бири олат бошчаси сезувчанлиги юқори бўлиши. Натижада улар тегишли марказларни ортиқча таъсирлантиради. Қайсики ўз ўрнида уларни ортиқча реакцияси ва барвақт эякуляцияга сабаб бўлади.\nСизда олат бошчаси сезувчанлиги юқорига ўхшамоқда.\nОлат бошчаси сезувчанлиги юқорими, йўқми билиб олиш осон. Бунинг учун қовушишдан 15-30 минут аввал олат бошчасига лидокаин спрей ёки ЭМЛА анестетик креми сурилади. Қовушишдан аввал кремни чайиб юборилади. Агар қовушиш вақти узайса, олат бошчаси сезувчанлиги ортган бўлиши катта эҳтимол.\nАлбатта доктор кўригисиз сизда барвақт эякуляциянинг қандай шакли бор, олат бошчасида сезувчанлик ортиқчами ёки йўқлиги ҳақида аниқ хулоса қилиш имконсиз.\nҲар қандай тавсия авваламбор аниқ диагноз ва барвақт эякуляция шаклига боғлиқ бўлади. Акс ҳолда хар қандай тавсия бесамар.\nАлбатта барвақт эякуляцияни даволаш мумкин. Асосан оддий даволаш усули билан. Баъзи ҳолатлардагина операция лозим бўлиши мумкин.\nТавсиямиз, аввало Андролог кўригига бориш керак бўлади. Баъзи ҳолатларда барвақт эякуляция йўқотиш учун операция керак бўлади.\nЗакар – олат бошчаси сезувчанлиги\nЭр-хотин ўзаро муносабатлари илиқ ва мустаҳкам бўлиши, оилавий ҳаёт ширин ва тотув ўтиши, эр-хотин орасидаги меҳр оқибат кучли бўлиши никоҳ тўшагида эр хотин қай даражада сифатли қовуша олишларига кучли даражада боғлиқ.\nАлбатта қовушиш вақти қисқа бўлса ва уруғ эркак назоратидан ташқари ҳолда эрта тўкилиб кетса, эр-хотин ўзаро бахтли бўла олмайди. Бу ҳолат эр-хотин оилавий ҳаётида катта кемтиклик пайдо қилади.\nБарвақт эякуляция, яъни уруғ эрта тўкилиши ва қовушиш вақтини эрта якунланишини сабаблари кўп. Улардан бири олат бошчаси сезувчанлиги юқори бўлиши. Натижада улар тегишли марказларни ортиқча таъсирлантиради. Қайсики, ўз ўрнида уларни ортиқча реакцияси ва барвақт эякуляцияга сабаб бўлади.\nШу сабабли олат бошчаси нерви микрохирургик денервацияси операцияси амалга оширилади. Олат бошчасини сезувчанлик билан таъминлайдиган нерв тутами кесиб ташланади. Операциядан кейин нерв толалари вақт ўтгани сари тикланиб боради. Эякуляциянинг яхшиланган рефлекси «настройкаси» сақланиб қолади.\nОдатда бемор шифохонада 1 ё бир неча кунгина бўлади. Чоклар 7-10 кунда олиш мумкин. Оилавий ҳаёт операциядан 1 ой ўтиб давом эттирилиши мумкин.\nЭксперт: Файзулло Турсунович, уролог-андролог.\n06/03/2022 da 4:46 pm\nАссалом алайкум мендахам шунака муомолар бор нима маслахат берасиз апиратса килиш керакми ман 5.6 хил дорилардан фойдаланиб курганман фойдаси булмаган


Филиппинда рўй берган зилзилада 4 киши ҳалок бўлди\n09:48 / 11.02.2017\nФилиппин давлатининг жанубий қисмларида рўй берган ер силкиниши оқибатида камида 4 киши ҳаётдан кўз юмган, яна 90 киши яраланган. Зилзила кучи Рихтер шкаласи бўйича 6,7 баллни ташкил этган, деб хабар қилмоқда Associated Press агентлиги.\nАввалроқ, Channel NewsAsia телеканали табиий офат оқибатида 3 киши қурбон бўлгани ҳақида хабар қилган эди. Ер силкиниши, шунингдек, электр таъминотида узилишларга сабаб бўлган. Ҳозирда, қидирув-қутқарув ишлари давом этаётгани айтилмоқда.


Ҳондурасда хўрозни қамаб қўйишди\n13:34 / 28.01.2017\nҲондурасда хўрозни қамаб қўйишди. Жонивор Трухильо шаҳрида истиқомат қилувчи икки қўшни ўртасидаги жанжалга сабаб бўлган. Бу ҳақда Daily Mail нашри хабар берди.\nМожаро эркак ўз ҳовлисида қўшнисининг хўрозини кўриб қолгани туфайли бошланган. Унга жонивор дарахтларга чиқишга уриниб, катта шовқин кўтаргани ёқмади. Бу эса хўроз эгасининг ғазабига сабаб бўлди ва эркаклар жанжаллашиб кетган. Улардан бири бошқасини ўлдириш билан таҳдид қилганда эса қўшнилар полицияни чақиришган.\nВоқеа жойига етиб келган ҳуқуқни муҳофаза қилиш органи ходимлари баҳслашганларга эътибор ҳам бермай, хўрозни тутиб, қамоқхонага олиб кетишди. Улар эркаклар ярашиб олишгач, жониворни қайтариб беришга ваъда қилишди.\nХўрознинг панжара ортидаги суратлари Ҳондурасдаги ижтимоий тармоқ фойдаланувчилари орасида катта шов-шувга сабаб бўлди. Тасвирлардан бирида полициячилар унинг панжасига махсус ёрлиқ осаётганликларини кўриш мумкин. Бошқа бир кадрда эса унинг қамоқхона камерасида тургани тасвирланган.\nАввалроқ Шотландиянинг Данди шаҳрида полиция йўл ҳаракати қоидасини бузган ва йўлни рухсат этилмаган жойдан кесиб ўтаётган товуқни қўлга олгани ҳақида хабарлар тарқалганди.


Университетни иш тажрибаси билан битиришнинг 11 усули\nБу маслаҳатлар билан резюмега нима ёзиш борасида бош қотирмайсиз.\n1. Олийгоҳингизнинг матбуот марказига ишга жойлашинг\nАгар муаллиф ёки журналистга айланишни истасангиз, бу энг ютуқли вариант. Иш берувчилар бунда карьерангизнинг мантиқан тўғри бошланганини кўришади.\nЯнгилик, матн ва реклама тайёрлаш орзуингиз бўлмаса ҳам университетнинг жамоат ишларида иштирок этиш сизга фойда келтириши аниқ. Янги инсонлар билан танишасиз, фойдали алоқалар, ҳаётий тажриба ва қимматли кўникмалар орттирасиз. Эҳтимол, машҳур кишига айланарсиз.\n2. Касаба уюшмасига аъзо бўлинг\nЎқув муассасангиз касаба уюшмасининг бир қисмига айланиб, муайян масъулиятни бўйнингизга оласиз ва фаол ҳаётий ўринга эга бўласиз. Масъулият ва фаоллик – иш берувчилар қадрлайдиган хусусиятлар.\n3. Тадқиқотлар ўтказинг\nАгар академик қизиқишларингиз бўлажак касбингизга алоқадор бўлса, буни резюмеда кўрсатишни унутманг. Бу илмий журналлардаги мақолалар, тадқиқотлар ва диплом иши ҳам бўлиши мумкин. Муҳими, улар сизнинг мавзуга профессионал қизиқишингизни акс эттирсин.\n4. Ишлаб чиқариш амалиётига бефарқ бўлманг\nАйрим талабалар ҳеч қандай иш буюрмайдиган, керакли қоғозларни имзо учун олиб бориш керак бўлган компанияларни излашга ҳаракат қилишади. Бошқалар эса ўзини қизиқтирган касбда синаб кўришни истайдилар, бироқ корхона бошданоқ амалиётчига эҳтиёж сезмаганлигига дуч келишади. Натижада талаба ҳеч нарса билан шуғулланмайди, вақтини бесамар ўтказади.\nҲар икки ҳолат ҳам – вақтни бекорга ўтказиш. Бунинг ўрнига уни карьера йўлида сарфлаш мумкин.\nАмалиёт учун иш жойини мустақил излаб топишга ҳаракат қилинг. Келажакда бормоқчи бўлган жойингиз бўлса жуда яхши. Компания ходими билан боғланинг. Нима иш билан шуғулланишингиз, вазифаларингиз нимадан иборат эканини олдиндан аниқланг.\n5. Тажриба алмашиш\nАмалиётнинг тажриба алмашишдан фарқи, у шахсий истак ва ташаббусга кўра ўталади. У ўқув жараёни билан боғлиқ бўлмайди ва одатда 2-3 ой давом этади. Бундан ташқари, тажриба алмашиш учун ҳақ тўланади.\nИжтимоий тармоқларда тажриба алмашиш мавзусига бағишланган гуруҳларни излаб топинг.\nЎзингиз ишлашни истаган компанияларга бевосита мурожаат қилинг. Улардан айримлари вакант ўринларни эълон қилмайди, бироқ сизни таклиф этишлари имконияти мавжуд бўлади.\nЁзги таътил учун мўлжалланган дастурлар ҳам мавжуд.\n6. Кўнгиллига айланинг\nКўнгиллилик ёрдамга эҳтиёжи бўлганларга кўмак бериш, янги танишлар орттириш, маънавий қониқиш олиш ва дунё бўйлаб саёҳат қилиш имконини беради. Бундан ташқари, резюмега ҳам киритиш мумкин. Бу тажриба сизни ташаббускор ва зўриқишларга чидамли шахс сифатида намойиш этади.\nКўнгиллилик тажрибасининг мавжудлиги иш берувчига ҳар бир ходим учун зарур кўникмалар – жамоада ишлай билиш, муддатларга амал қилиш ва масъулиятни намойиш этади. Муҳими, унинг муайян вакансияга мувофиқлигини кўрсата билиш.\n7. Хоббини афзалликка айлантиринг\nАктёрлик тўгарагига қатнаяпсиз ёки видеоўйинлар ўйнайсиз. Ҳайрон қоладиган жойи йўқ. Бироқ айрим касблар учун бунинг аҳамияти бор. Муҳими, бўлажак касб билан боғлиқ жиҳатларини топа билиш.\nАгар омма олдида ўзингизни аъло даражада тутсангиз, актёрлик тажрибаси бошловчилик касбида ёрдам беради. Ишонтира олиш қобилияти эса – харидлар бўйича менежерликда.\nШунинг учун ҳам хоббини ривожлантиринг ва уни келажакда касбий фаолиятда қўллаш усулини топинг. Буни эса резюмеда албатта қайд этинг.\n8. Блог юритинг\nБлогда тадқиқотлар ўтказиш, шахсий кузатувларни тасвирлаш, уларни академик талабларсиз оммага тақдим этиш мумкин.\nЎзингиз учун ёзинг. Дўстлар ва танишларни таклиф этинг, уларни муҳокамаларга жалб этинг. Иш берувчилар ривожланиш истагини эътибордан четда қолдиришмайди.\nАгар муаллиф ва журналист бўлишни истасангиз, блог – ёзиш кўникмасини намойиш этишнинг аъло даражадаги усули. Бўлажак SMM-мутахассислари ва маркетологлар учун эса бу контент-режани тузиш, ахборотни тарқатиш ва янги обуначиларни жалб этиш усули ҳамдир. Блог билан ишлаш ҳам иш, уни ҳам резюмеда акс эттириш мумкин.\n9. Фрилансда иш топинг\nМос келувчи фриланс биржасини излаб топинг.\nКатта пул ва тажриба орттирмайсиз. Бу бошланишига холос. Аммо тажрибага қанча вақт сарфлашни ўзингиз белгилайсиз. Тўғри, ноаниқ жадвал бўйича меҳнат қилиш жуда мураккаб бўлади.\nИнтизомли бўлсангиз, бу яхши. Бир неча ишни мисол тариқасида тўплаб, ўзингизни қизиқтирган вакансия бўйича суҳбатга боришингиз мумкин.\n10. Шахсий лойиҳангизни ўйлаб топинг\nЎзингизга ўзингиз иш ўйлаб топинг: сайт яратинг, кимнингдир саҳифасида аудит ўтказинг, бирор фирманинг ривожланиш стратегиясини тайёрланг, ҳамжамиятни ижтимоий тармоқда оммалаштиринг, бир неча мақола ёзинг, тадбир ташкил қилинг.\nҲа, сиз буларнинг барини бепул амалга оширасиз. Бироқ дастлаб ўрганиш, кейин эса тажриба орттиришга эришасиз. Иш берувчи эса буни юқори баҳолайди.\n11. Ярим ставкали иш топинг\nКундек равшан вариант – компанияга тўлиқсиз кунга ишга жойлашиш. Талабани ишга олишга розилик берадиган иш берувчини излаб топиш осон эмас, бироқ албатта ҳаракат қилиб кўриш керак.\nЮқоридаги маслаҳатларни қўлланг: ишга жойлашишга қанчалик қизиқаётганингизни кўрсатинг ва бошлиқни тўлиқ штатли мутахассис каби ишлашингизга ишонтиринг.\nУшбу маслаҳатлар сизга талабалик даврини бекорга ўтказмаслик, олийгоҳни битиргач, қайси йўналишда ишлашни аниқ билиш ва фаолиятни дарҳол бошлашда ёрдам беради.\n08:39 / 28.03.2020


Германияда ЙТҲлар оқибатида юзага келадиган ўлим ҳолатлари рекорд даражада камайиб кетгани маълум қилинди\nГерманияда пандемия даврида ўлим билан якунланган йўл-транспорт ҳодисалари сони рекорд даражада камайиб кетди. Бу ҳақда Федерал статистика идорасига таяниб, Motor нашри хабар берди. 60 йилдан буён юритилаётган статистикада ҳали бирор марта ушбу кўрсаткич бу қадар паст бўлмаган: 2020 йилда мамлакат йўлларида 2724 киши ҳалок бўлган, бу 2019 йилга нисбатан 10,6 фоизга кам демак.\nИдора вакилларининг таъкидлашича, Германиядаги транспорт воситалари оқими коронавирус тарқалишни бошлаган ва локдаун вақтида сезиларли даражада камайган. Йўл-транспорт ҳодисаларининг ўзи умумий ҳисобда 15,8 фоизга, яъни 2,3 миллионгача камайган, авария оқибатида жабрланганлар сони эса 14,7 фоизга — 328 минггача қисқарган. Бироқ бу вақтинчалик эффект ҳисобланади: чекловлар бекор қилингач, йўллардаги ҳаракат тикланиши билан кўрсаткичлар яна орта бошлайди.\nЙТҲлар оқибатида энг кам жабрланганлар сони март, ноябрь ва декабрь ойларига тўғри келади — ушбу ойларда Германияда қаттиқ карантин чекловлари амалда бўлган: мамлакат аҳолисига алоҳида сабабсиз уйдан чиқиш тақиқланган эди. Шу билан бирга, ёзда кўрсаткичлар коронавирусдан олдинги даражага қайтган.\n2020 йилда ошган ягона статистик кўрсаткич — мамлакат йўлларида электромоторли велосипед эгаларининг ҳалок бўлгани сонида ўсиш кузатилган. Ушбу кўрсаткич 2019 йил билан таққослаганда 20 фоизга ортиб, 137 кишини ташкил этган.\nКиритилди: 12:41 01.03.2021. Ўқилди: 1185 марта. Фикрлар сони: 0 та.\nCOVID-19 га эмлашга ёзилиш ва ҳолатини текшириш хизмат...


Қирғизистонлик ўқувчи Самарадаги олимпиадада учинчи ўринни эгаллади | ҚИРҒИЗИСТОН ЯНГИЛИКЛАРИ\nҚирғизистонлик ўқувчи Самарадаги олимпиадада учинчи ўринни эгаллади\nНорин шаҳридаги тўққизинчи синф ўқувчиси Калима Тиленбаева Самарада бўлиб ўтган “ИнтеллеТ” номли олимпиаданинг ягона қирғизистонлик совриндорига айланди. Мусобақада 10 давлатдан йиғилган мактаб ўқувчилари беллашди.\nРоссия, Қирғизистон, Украина, Қозоғистон, Ўзбекистон, Покистон, Испания, Германия, АҚШ ва Хитойнинг 2-11 синф ўқувчилари “ИнтереллекТ” олимпиадасида ўзаро беллашди.\nКалима Тиленбаеванинг хотира, эътибор, фикр доираси ва тасаввури, унга энг зўр тўққизинчи синф учлигида беллашишга имкон берди.\nАйнан шу кўрсаткичларга кўра “ИнтеллекТ” олимпидаси ўқувчилари боҳаланади.\nТўққисзинчи синф ўқувчилари орасида биринчи ва иккинчи ўринларни Самаралик Андрей Белоусов ва Харковлик Анастасия Вороненко эгалладилар.\nОлимпиадага Қирғизистондан шунингдек яна уч ўқувчи – Кубаничбек Арисов, Бегимай Элеман кызы, Нурмырза Максатбек уулулар ҳам боришди.\nУлар олимпиадада тақдим этилган саккиз номинациядан учтасида номзодга айландилар - “нутқ тезлиги ва тиниқлиги”, “аниқ хотира”, “динамик тасаввур”, “қатъий эътибор”, “систематик фикрлаш”, “образли фикрлаш”, энг тез қарор қабул қилиш” ва “метин мантиқ”.\nТашкилотчилар сўзларига кўра, мактаб дарслари асосида тузилган мусобақа, иштирокчилар интелект даражасини бош қотирма ва мантиқий топшириқлар орқали баҳо беришга имкон беради.\nҲар йили ўтказиладиган «ИнтеллекТ» олимпиадаси 1997 йилдан бери рус ва инглиз тилларида олиб борилади.\nОлимпиадани ўтказиш эстафетаси, мусобақа гуруҳ беллашувида энг зўр бўлиб чиққан шаҳарга берилади.\nАввалги мақолаТаласда педофилликда гумонланаётган шахс қўлга олинди\nНавбатдаги мақолаЛомбардлар хўжайинлари патентлар нархини “кўтарилган” деб ҳисобламоқдалар


Фанат, сендан фақат ғалаба кутамиз! - zarnews.uz\nФанат, сендан фақат ғалаба кутамиз!\nРоссиянинг Екатеринбург шаҳрида ҳаваскор боксчилар ўртасида жаҳон чемпионати ўтказилмоқда.\nЎзбекистон терма жамоаси сафида 75 килограмм вазнда рингга кўтарилган вилоятимиз вакили пастдарғомлик Фанат Қаҳрамонов биринчи босқичда мўғулистонлик рақиби Давааням Даваасуренни очколар ҳисобида мағлуб этди. Боксчимиз 1/16 финал жангида австралиялик Адриан Каммарано устидан 5:0 ҳисобида ғалаба қозонди. Бу ғалаба унга 1/8 финалда жанг қилиш имконини беради.\nЭслатиб ўтамиз, тажрибали боксчи Исроил Мадримов профессионал боксга ўтгани боис Паст Дарғом туманининг Гулобод маҳалласида яшовчи ва шуғулланувчи Фанат Қаҳрамонов 75 килограмм вазнда биринчи рақамли боксчига айланди.\nБугун, 16 сентябрь куни ҳамюртимиз бразилиялик Эберт Да Консейсаога қарши рингга чиқиши кутилмоқда.\nБоксчимизга омад тилаймиз.\nкоронавирус reklama СамДУ COVID-19 ўзбек тили Хитой Давлат тили ОТМ фирибгарлик тест синовлари имло абитуриент


Самарқанд сафарида | tiiame.uz\nСайру саёҳат ва сафар ҳам зиёратнинг бир кўринишидир. Ўтмиш аждордларнинг, бобокалонларнинг хоки ётган зиёратгоҳларни, муқаддас қадамжоларни айланиш баробаридаги зиёрат инсон қалбига тетиклик, руҳиятига хотиржамлик бахш этади...\nСайру саёҳат ва сафар ҳам зиёратнинг бир кўринишидир. Ўтмиш аждордларнинг, бобокалонларнинг хоки ётган зиёратгоҳларни, муқаддас қадамжоларни айланиш баробаридаги зиёрат инсон қалбига тетиклик, руҳиятига хотиржамлик бахш этади.\n“ГИМ” факультети ҲФХ йўналиши 409-гуруҳини Самарқанд шаҳрига тарихий обидаларни зиёрат этиш учун боришларида ана шу мантиқни кузатиш мумкин.\nДарс машғулотларидан ажралмаган ҳолда, гуруҳ мураббийси доцент Пармонов А.Е соат 14:30 да метронинг “Олмазор” бекатига талабаларни йиғдилар. Улар “Истана” русумли кичик автоуловда Самарқанд шаҳрига йўлга чиқишди. Ушбу автоулов бамисоли кичик бир аудиторияга айланди қолди. Талабалар хурсанд бўлиб турли хил қизиқарли суҳбатлар, сўз ўйинлари, “баҳру байт”, шеърхонлик ва айтишувлар билан соат 18:40 да Самарқанд шаҳрига кириб боришди. Талабалар истагига кўра, кечки Самарқанд шаҳрини 20:00 гача айланишди. Эрталаб зиёратни Имом ал -Бухорий ёдгорлиги мажмуасидан бошладик, — дейди ҲФХ кафедрасининг доценти Пармонов Алибой Эргашевич, — у ерда тарихий маълумотларни олиб эшитиб бўлгандан сўнг зиёратимиз Амир Темур мақбарасига кўчди.\nАмир Темур мақбараси ҳақида экскурсоводлар яхши маълумот бериб таништирдилар. Амир Темур мақбараси, Амир Темур ҳайкали, Руҳиобод ва Нодир Девонбеги мақбаралари, Регистон майдони, Бибихоним мадрасаси, Шоҳи зинда мажмуаси, Ўзбекистон Республикаси Биринчи президенти Ислом Каримов ҳайкали, Хўжа Дониёл мақбараси, Улуғбек расадхонаси ва бошқа кўплаб тарихий масканларни зиёрат қилдик. Бу тарихий обидаларни кўриш, зиёрат қилиш талабаларда катта таассурот қолдирди. Уларда ушбу саёҳат маърифий билим, она-ватанига бўлган улкан фахр, ватанпарварлик туйғусини мустаҳкамлади.\nҲФХ кафедрасининг доценти Пармонов Алибой Эргашевич ахбороти,


hidoyat.uz – “Мовароуннаҳр” нашриётининг сайти - ВАТАН ОИЛАДАН БОШЛАНАДИ\nОила – юрт таянчи, жамият пойдевори. Ҳар қайси миллатнинг маънавиятини шакллантириш ва юксалтиришда, шубҳасиз, оиланинг ўрни беқиёсдир. Маърифат зиёсига йўғрилган оилалар Ватан кўркига кўрк қўшади. Чунки инсоннинг энг соф, покиза туйғулари, илк ҳаётий тушунча ва тасаввурлари аввало оилада шаклланади. Миллий қадриятларни келажак авлодларга етказадиган муқаддас маскан. Асрлар оша ота-боболардан ўтиб келаётган урф-одатларни сақлаш, жамият тинчлиги, фаровонлигига ҳисса қўшиш ва энг асосийси, эртанги куннинг таянчи бўлмиш ёшларни тарбиялашга масъул даргоҳдир.\nМуқаддас никоҳ ва давлат томонидан қўйилган талабларга монанд равишда қурилган оиланинг мавқеи баланд, пойдевори мустаҳкам бўлади. Юртимизда никоҳ талаблари, никоҳ ёшидаги йигит-қизларнинг саломатлиги, уларнинг оилавий ҳаётга қай даражада тайёр эканликларини белгилайдиган бир қанча ҳуқуқий меъёрлар бўлиб, бу ҳуқуқий-норматив ҳужжатларда оиланинг жамият ва давлат ҳаётидаги ўрни ва мавқеи кўрсатилган. Ўзбекистон Республикаси Конституцияси, Оила Кодекси, оила, никоҳланувчилар ҳамда она ва бола саломатлиги, оилавий муносабатларга бағишланган Президент фармонлари, ҳукумат қарорлари шулар жумласидан.\nУмуман, мустақиллик йилларида мамлакатимизда оиланинг жамиятдаги ўрнини юксалтиришга катта эътибор қаратилди. Юртимизда амалга оширилаётган кенг кўламли ислоҳотлар асносида оилаларни қўллаб-қувватлаш, ижтимоий муҳофазалашга қаратилган чора-тадбирларга муҳим ўрин берилди. Бунда ёш оилаларни ижтимоий, иқтисодий, ҳуқуқий ва маънавий ҳимоялаш, “Соғлом она – соғлом фарзанд” тамойилига мувофиқ оналик ва болаликни муҳофаза қилиш тизимини янада равнақ топтириш, жисмонан соғлом, маънавий етук ва ҳар томонлама ривожланган баркамол авлодни тарбиялашда оиланинг ролини кучайтириш каби бир қанча муҳим йўналишлар белгиланди. Ушбу саъй-ҳаракатларнинг барчаси мамлакатимиз фуқаролари фаровон яшашлари, уларнинг ижтимоий-ҳуқуқий ҳимояси учун амалга оширилмоқда.\nЗеро, давлат ва жамият барқарорлиги, Ватан тараққиёти оиладан бошланади.\nОдам улғая борган сари Ватан тушунчасини янада кенгроқ тафаккур эта бошлайди, ўзи вояга етаётган хонадон унинг учун энг қадрдон даргоҳ бўлади. У ана шу даргоҳда меҳр-оқибатни, диёнатни, имон-эътиқодни англайди.


Энг катта бойлигимиз. Уни асрашни биласизми?...\n11.02.2018 01:27 0 568\nБисотимиздаги энг катта бойлигимиз — саломатлик ва бу исбот талаб қилмас ҳақиқат. Афсуски, кўпчилигимиз фақат касал бўлгачгина унинг қадрига етишни бошлаймиз. Ҳамма гап қунтсизлик, эътиборсизликда, яна — билимсизликда. Шунинг учун ҳам кўпдан-кўп олимларнинг тадқиқотлари мобайнида инсон, унинг саломатлиги ҳақида фанга ўз сирини очган фактлар, ҳамма билиши, риоя қилиши шарт бўлган муҳим маълумотларни билиб қўйсак асло зарар қилмайди.\nТуз — юрак учун зарарли\nТуз инсон юрак-қон томир тизими учун салбий таъсир кўрсатади. Агарда унинг миқдори кунига ҳеч бўлмаса 3 граммга озайтирилса, инсон умри 5-6 йилга узаяди.\nБалиқ эса аксинча\nБалиқ, аниқроғи, унинг таркибидаги омега-3 ёғ кислоталари юрак фаолиятига ижобий таъсир кўрсатади. Уни ҳафтасига икки марта истеъмол қилганда натижаси яхши билинади.\nЧой диабетга қарши\nҚора чой диабет ривожланишининг олдини оларкан. Шотланд олимлари шундай хулосага келишди. Қора чой таркибидаги фаол полифеноллар диабетдан азият чекаётган инсон учун сув билан ҳаводек зарур инсулин вазифасини ўташи мумкин экан.\nБрокколи саратоннинг душмани\nҲафтасига брокколи (гулкарамга ўхшаб кетадиган тўқ яшил тусли карам тури)нинг икки порциясини истеъмол қилиб туриш сийдик пуфаги саратони хавфини 44 фоизга камайтириши мумкин экан. Америкалик олимлар унинг таркибидаги айрим моддалар ўсимтали ҳужайраларнинг кўпайиши ва тарқалишига тўсқинлик қилишини аниқлашди.\nКунгабоқар пистаси — тинчлантирувчи\nВ гуруҳи витаминлари, калций, магний каби моддаларга бой. Бироқ у фақат хом ҳолатида фойдали хусусиятини сақлаб қолади. Қовурилганида эса витаминларининг 90 фоизи чиқиб кетади. Стрессни бартараф этишда, асаб хасталикларида жуда наф берадиган ажойиб тинчлантирувчи.\nПомидор — ёшлик элчиси\nУнинг таркиби олма ва лимон кислоталарига бойлиги боис моддалар алмашинуви жараёнида муҳим рол ўйнайди ва эрта қаришнинг олдини олади. Айниқса, ёши улуғ ва организми кучсизланиб қолган инсонлар учун помидор жуда фойдали — 100 граммида атиги 18-20 калория мавжуд, ҳазми жуда енгил.\nАпелсин остеопорознинг олдини олади\nАгарда мунтазам равишда апелсин шарбати ичиб юрилса, остеопороз (суяклар мўртлиги)нинг келиб чиқиш хавфи анча камаяркан.\nОвқатдан кейин тишингизни ювманг\nСтоматологлар кунига икки маҳал тишларни ювишни тавсия қилишади. Аммо тадқиқотлар овқатланиб бўлибоқ тишларни ювиш, айниқса нордон овқат ё ичимликлар бўлса, зарарлилигини кўрсатди. Газли ва нордон ичимликлардан сўнг кислота тиш эмали ва унинг ост қатлами — дентинга таъсир кўрсатади. Тиш чўткаси эса кислотанинг эмалга янада сингишига олиб келиши мумкин. Бу кариес хавфини келтириб чиқаради.\nДарвоқе, яна бир факт: швейцар олимлари стресслар ва тишларнинг тўкилиши, касалланиши, милкдаги муаммолар бевосита боғлиқлигини исботлашди.\nБиласизми, диджейларнинг 50 фоизи яхши эшитмаслик касалига йўлиққан. Сабаби оддий — дискотекадаги доимий кучли шовқин.\nНафас олишни ҳам ўрганиш керакми?\nҲа, албатта. Маълумотларга қараганда, сайёрамиздаги инсонларнинг бор-йўғи 10 фоизи тўғри нафас олишни биларкан. Нафас олинганда ҳаво нафақат кўкрак қафаси, балки қорин бўшлиғига ҳам етиб бориши лозим.\nСпортнинг ҳам кўпи зарар\nСпорт билан шуғулланиш инсоннинг кайфиятини кўтаради, куч-қувват беради. Бироқ олимларнинг аниқлашларича, кунига икки соатдан кўп спорт билан фаол шуғулланиш бунинг аксини ҳам бериши мумкин экан. Бу ланжлик, бош оғриғи, уйқу ва иштаҳанинг бузилиши, қолаверса, бошқа жиддий асоратларда намоён бўлиши мумкин.\nМия қачон қарийди?\nВиржиния университети олимлари аниқлашларича, инсон мияси 27 ёшдан қаришни бошларкан. Энг қизиғи, миянинг энг фаоллик чўққиси 22 ёшгача бўларкан.


Депутат маҳаллада: жиззахлик 26 нафар аёлларга кредит ажратиладиган бўлди | O'zLiDeP\nЖиззахда “Аёллар дафтари” га киритилган опа-сингилларимизнинг муаммоларини ўрганиш ва уларни партиявий воситалар билан ҳал қилиш мақсадида маҳаллий Кенгаш депутатлари бир қатор ишларни амалга оширмоқдалар.\nМисол учун, Халқ депутатлари Жиззах шахар Кенгаши депутати Абдулазиз Хўжаков ташаббуси билан “Турон” маҳалласидаги “Аёллар дафтари”га киритилган 26-нафар хотин-қизлар муаммолари ўрганилди.\nДастлаб, 9 хил соҳада фаолият олиб бориш учун 48 соатлик бепул бизнес кўникма дарсларига йўлланма олган ва уни муваффақиятли якунлаган хотин-қизларга ўз тадбиркорликларини йўлга қўйиш учун махсус сертификатлар топширилди.\nЭнди улар 3 йиллик муддат ва 6 ойлик имтиёзли давр билан AT "Халқ банки"нинг асосий ставкасида базавий хисоблаш миқдорининг 150 бараваригача бўлган миқдорда кредит олиш ҳуқуқига эга бўлдилар.\nШунингдек, ўрганиш давомида хотин-қизларнинг бандлигини таъминлаш, уларни тадбиркорликка жалб қилиш мақсадида ҳуқуқий тушунчалар берилди.\nЖойларда “Депутат маҳаллада” лойиҳаси доирасида ташкил этилаётган бу каби амалий ишлари давом эттирилмоқда.


Келажакда Хитойдан унинг қудрати сабабли эмас, унинг ожизлиги сабабли хавфсираш керак бўлади - Фарғона.Ру ахборот агентлиги\nХитой XXI асрда ўзининг иқтисодий кўрсаткичлари - ҳар йили 10 фоизлик иқтисодий ўсиш, бир триллион долларлик валюта заҳиралари, Хитой молларнинг жаҳон бўйлаб экспансияси бўйича супердавлатга айланиш имкониятига эга.\nБироқ бу муваффақиятларнинг ҳаммаси оддий ижтимоий ҳақ-ҳуқуқлардан маҳрум қилинган юз миллионлаб хитойликларни қаттиқ эксплуатация қилиш асосига қурилган. Мавжуд ички ва ташқи хавф-хатарлар эса Хитойнинг жаҳонга хўжайинлик қилиш йўлини мушкуллаштиради.\nБундай таъкидга қанақа асос бор, дерсиз? Гап шундаки, Хитой жаҳондаги қудратли давлатга айланиши учун ташқи таъсирга тобеъ бўлмаслиги ва мамлакат ичкарисида жиддий муаммолар йўқ бўлиши зарур бўлади. Америка ХХ аср мобайнида айнан шу шароитда ривожланганди. Ўша пайтларда глобаллашиш жараёни АҚШга унча кучли таъсир кўрсатмасди. Жаҳондан чексиз уммонлар билан ажралиб турувчи денгиз давлати мақоми Америкага хавфсизликни кафолатловчи яна бир жиддий ютуқ эди. Хитой эса бунақа имтиёзларга эга эмас. Кучайиб бораётган глобаллашиш жараёнида унинг ташқи дунёга қарамлиги ортиб бормоқда, Хитой потенциал нобарқарор минтақада жойлашган, мамлакат ичида эса жамиятда жиддий тангликни юзага келтирувчи ижтимоий нотенглик шиддат билан ўсиб бормоқда.\nХитой иқтисодиёти чет эл капиталига анча қарам. Хитой товарларнинг қарийб 60 фоизи Хитойдаги АҚШ, Европа, Япония, Тайвань ва Кореянинг етакчи ширкатлари томонидан ишлаб чиқарилади. Жаҳонда фаолият кўрсатаётган 500 трансмиллий корпорациялардан 470 таси Хитойда ишлайди. Бу корпорациялар ўз маҳсулотларини бошқа мамлакатларга экспорт қилар эканлар, ҳозирнинг ўзидаёқ мамлакат ИЯМнинг 37% ини ташкил қилароқ Хитойнинг ташқи савдосига катта таъсир кўрсатадилар. Шундай қилиб, чет эл капитали мамлакат ривожланишининг асосий иқтисодий кўрсаткичига таъсир қилади.\nХитой товарлари экспансияси Хитойнинг бошқа мамлакатлар истеъмолидан қарамлиги ошишига олиб келади. Бунга энг ёрқин мисол: АҚШ Хитой товарлари учун энг йирик бозордир, шунинг учун ҳам бу мамлакат билан алоқалар Хитой дипломатиясининг марказий омилига айланган. Америка истеъмол бозорини йўқотиш Хитой иқтисодиётини катта бўҳронга дучор қилиши мумкин: йирик мол оқимини тезда бошқа бозорларга буриб юбориш анча қийин муаммо.\nСиёсий муносабатларнинг глобаллашуви ҳам Хитой имкониятларига таъсир кўрсатади. Масалан, Тайвань Хитой билан АҚШ ўртасидаги геосиёсий ўйин субъектига айланган. Ўз мамлакатининг АҚШ билан тиғиз савдо-иқтисодий ва молиявий алоқаларини ҳисобга олган Хитой раҳбарияти айнан Тайвань туфайли Америка билан муносабатларни таранглаштириб ўтирмаса керак.\nБироқ Хитой учун глобал муаммога айланган халқаро террорчилик ва экстремизм кўпроқ хавф солади. Мамлакат истиқрорсизлик ёйи билан ўралган: Марказий Осиё мамлакатлари, Афғонистон, Покистон, Ҳиндистон унга шимолий-ғарб, ғарб ва жанубий-ғарбдан истиқрорсизлик билан хавф солади. Аснода Хитойнинг айнан шимолий-ғарбий ва ғарбий ҳудуди энг камбағал ҳудудлар бўлиб ҳисобланади. Мустақилликка даъвогарлик қилувчи мухтор ҳудудлар (Шинжон-Уйғур мухтор тумани, Тибет) худди шу ерда жойлашган. Буларнинг ҳаммаси “буюк Хитой ғалаёни”га қулай замин бўлиб хизмат қилиши мумкин. Шунинг учун ҳам Хитой минтақада янги зиддият ўчоқлари хавфини камайтириш учун вазиятни нормаллаштиришга уринмоқда.\nХитойча бозор социализми\nСовет Иттифоқи тақдирини қайталамаслик учун Хитойдаги ҳукмрон партия бозор ислоҳотларини ўтказишга қарор қилган. Бироқ бу ислоҳот меваларидан, асосан, Хитой бюрократияси ва унга яқин бўлган алоҳида ижтимоий доиралар фойдаланмоқда, холос. Хитойлик коммунистлар ва ҳукумат амалдорлари завод ва фабрикаларни хусусийлаштириб олишиб, моҳиятан капиталистга айланганлар.\nЮз миллионлар хитойлик ишчи ва деҳқонлар социалистик тизимда яшашда давом этмоқдалар. Бир партия ҳукмронлиги Хитой бюрократиясига ойлик маошнинг камлиги ва ижтимоий кафолатларнинг йўқлиги сабабли юқори устама қийматга эга бўлган товарларни ишлаб чиқараётган улкан меҳнат оммасининг “бўйсуниш жилови”ни қўлда тутиш учун зарур. Бу Хитой миллий буржуазиясига мисли кўрилмаган даромад келтиради.\nИжтимоий тенгсизлик ўсиб бормоқда\nХитой Ижтимоий фанлар академиясининг энг янги маълумотларига кўра,\nбу мамлакатда бойлар ва камбағаллар даромади ўртасидаги фарқ ошишда давом этаётир. Мазкур маълумотларга мувофиқ, Хитой жамиятининг энг бой вакилларининг 10 фоизи мамлакатдаги барча хусусий мулкнинг 40 фоизини идора қилади. Расмийлар бу салбий тамойилнинг олдини ололмаяптилар.\nРасмий Пекин ижтимоий табақаланиш жабҳасида бундан буёнги ўсиш ижтимоий барқарорликни издан чиқариши мумкинлигини тушунади ва бойлар билан камбағаллар даромади ўртасидаги фарқни камайтиришни энг устивор миллий вазифа ўлароқ кўриб чиқмоқда.\nХитойда ишчилар учун ижтимоий кафолатлар минимум даражада ва ишсиз қолиш фавқулодда фақирлашувга сабаб бўлади. Аснода капиталистик “ислоҳотлар” чоғида ўн миллионлаб хитойликлар давлат корхоналаридаги ўз иш ўринларини йўқотганлар. Хитойлик ишчи ва деҳқонлар касаба уюшмалари анъаналарига эга эмаслар ва ҳар қандай юридик ҳақ-ҳуқуқлардан маҳрумлар. Охирги йилларда вазият ёмонлашиб бормоқда. Бу аҳоли орасида норозилик намойишларининг ошишига олиб келаяпти. Соғлиқни сақлаш жабҳасидаги бўҳрон ҳам бунинг “хавфли сигнал”ига айланган. Хитой расмийлари бу соҳадаги ислоҳотлар барбод бўлганлигини очиқ тан олганлар. Хитой аҳолисининг ярми бугунги кунда тиббий хизматлардан фойдалана олмайдилар. Расмийлар ва жамиятнинг хавфли касалликлар ҳуружи олдида ожизлиги Хитой учун ички хавфга айланган.\nХалосият миллий мафкурада\nХалқ оммасини бирлаштириш учун миллий мафкура зарур. Мамлакат бюрократияси Хитойнинг бош мақсади – Хитойнинг жаҳон аҳамиятига молик буюк давлат мақомига эришувини ташвиқ қилишда қутилиш чорасини топган. Бу самарали ғоя ўз вақтида собиқ Совет Иттифоқи халқларини бирлаштирган ва илҳомлантирганди. Буюклик ғояси одамларни ёмон турмуш шароитига нисбатан сабрлироқ бўлишга мажбур қиларди. Албатта, ривожланишнинг юқори суръатларига эга бўлган Хитой собиқ социалистик лагерь мамлакатларидан тубдан фарқ қилади. Бироқ мамлакат муваффақияти оддий хитойликлар турмушида кам акс этади.\n“Тинч юксалиш” юз миллионлаб хитойликларнинг машаққатли меҳнатлари ҳисобига таъминланмоқда. Агар Хитой жамиятига озгина демократия унсурлари жорий этиладиган бўлса, Хитойнинг иқтисодий мўъжизаси оқсай бошлайди. Хитойлик меҳнаткашларнинг иш ҳақини ошириш ва ижтимоий тўловларни кўпайтириш талаблари бажарилиши Хитой маҳсулотлари нархларининг ошишига олиб келади. Натижада Хитой молларининг жаҳон бозоридаги рақобатбардошлиги камаяди. Айнан шунинг учун ҳам мамлакат раҳбарияти демократлашувдан хавфсирайди ва жамиятни буюк келажак шиорлари остида сафарбар қилишга уринади.\nХитой фақат иқтисодий ўсиш суръатининг юқорилигидагина таҳсинга лойиқ муваффақиятларга эришгани йўқ. Мамлакат сиёсий ташвиқотда ҳам олға кетди. Давлатнинг юқори лавозимли амалдорлари ва хитойлик таҳлилчилар ошкора шавқ билан АҚШ қудратининг яқин орада таназзулга юз тутажаги ва Хитойнинг XXI асрда жаҳондаги энг қудратли давлатга айланажагини башорат қилмоқдалар. Афтидан, хитойлик сиёсатчиларнинг уринишлари бесамар кетмаган кўринади: Ғарбда муҳокама қилинаётган асосий мавзулар Хитой иқтисодий экспансияси ва Хитой ҳарбий хавфи бўлиб қолган.\nЖаҳоннинг энг асосий давлатига айланиш учун Хитой иқтисодиётнинг бозор модели ва Коммунистик партия томонидан авторитар тарзда бошқарилувчи мамлакат сиёсий тизими ўртасидаги тобора ошиб бораётган зиддиятни тартибга солиши керак. Иқтисодий тараққиётнинг динамик характери ҳукмрон партия диктатураси билан тобора кўпроқ зиддиятга киришмоқда. Шу тариқа, мамлакат сиёсий ҳаётини демократлаштириш зарурати тобора долзарблашиб бораяпти.\nМамлакатнинг дунё миқёсида ҳукмронлиги унга жаҳонда содир бўлаётган жараёнлар учун глобал масъулиятни ҳам юклайди. Бу юк ҳозир АҚШ зиммасидадир. Хитой бундай масъулиятни бўйнига олишга тайёрми?\nТарихчи олим, Пекин университети профессори Чзан Цзылянга (Zhang Zilian) кўра, “бу аср Хитой асри бўлмайди, мамлакатнинг яқин 50 йилда ҳал қиладиган жуда кўп муаммолари бор”. Келажакда Хитойдан унинг қудрати сабабли эмас, агар мамлакат янги иқтисодий модель ярата олмаган тақдирда, унинг ожизлиги сабабли хавфсираш керак бўлади.\nБахтиёр Рашидов (Тошкент), “Фарғона.Ру” АА эксперти


Депутат футбол мусобақаси ўтказилишига ҳисса қўшди | Ўзбекистон Халқ демократик партияси\nДепутат футбол мусобақаси ўтказилишига ҳисса қўшди\n2021-03-09 19:07:30 820\nЖорий йил 6-9 март кунлари Наманган вилояти Косонсой туманида ногирон-ампутантлар ўртасида илк маротаба республика чемпионатининг 1-тур мусобақалари ўтказилди. Унинг очилиш маросимида туман ҳокими Баҳодир Юсупов, Олий Мажлис Қонунчилик палатасидаги ЎзХДП фракцияси аъзоси Анвархон Темиров мамлакатимизда ногиронлиги бўлган шахсларга берилаётган эътибор, яратилаётган шарт-шароитлар хусусида сўз юритди.\nМусобақада республикамизнинг турли вилоятларидан олти жамоа, 60 дан зиёд футболчи иштирок этди. Ушбу турнир мамлакат терма жамоасини маҳоратли спортчилар билан шакллантиришда муҳим аҳамиятга эга бўлади.\nТадбир якунида спортчиларга барча ташкилотчиларнинг эсдалик совғалари топширилди.


МАСЪУЛИЯТНИ ЧУҚУР ҲИС ҚИЛАЙЛИК Шунингдек\nГлавная / Шунингдек / МАСЪУЛИЯТНИ ЧУҚУР ҲИС ҚИЛАЙЛИК\nМАСЪУЛИЯТНИ ЧУҚУР ҲИС ҚИЛАЙЛИК\nБугунги кунимизни узорқни яқин, мушкулни осон қиладиган транспорт воситалари хизматисиз тасаввур қилиш қийин. Йўлларда ҳаракатланаётган транспорт воситалари сони йилдан-йилга ошиб бораётгани бир жиҳатдан тараққиёт ва фаровонлик белгиси ҳамдир. Бу ҳаммамизни қувонтиради. Масаланинг яна бир жиҳати ҳам борки, бу ўз навбатида хоҳ у ҳайдовчи бўлсин, хоҳ у пиёда бўлсин ҳар биримиздан хавфсизликни таъминлаш мақсадида йўл ҳаракати қоида-ларига қатъий амал қилишимизни ҳам тақозо этади.\nТуман ички ишлар бўлими йўл ҳаракати хавфсизлиги гуруҳи ходимлари томонидан тегишли идоралар ва кенг жамоатчилик билан ҳамкорликда ҳаракат хавфсизлигини таъминлаш, йўл-транспорт билан боғлиқ нохуш ҳодисаларни олдини олиш бўйича қатор тадбирлар амалга оширилмоқда. Афсуски, шунга қарамасдан гарчи 2015 йилга нисбатан сон жиҳатдан камайган бўлса-да, йўл-транспорт ҳодисалари ўтган йилда ҳам содир этилди. Бунинг натижасида бевақт ҳаётдан кўз юмганлар ҳам йўқ эмас. Бу аянчли ҳодисаларга энг аввало, ҳайдовчиларнинг йўл ҳаракати қоидаларига риоя қилмасликлари, тезликни оширишлари, тегишли кўникмасиз ва ҳайдовчилик гувоҳномасиз рулга ўтирганлари сабаб бўлган.\nОлиб борилган тарғибот тадбирлари ва назорат натижасида 2016 йилда қоидабузарликлар умумий сони, шунингдек, спиртли ичимлик ичиб транспорт бошқарганлар сони ҳамда вояга етмаганлар ва болалар билан боғлиқ бахтсиз йўл транспорт ҳодисалари сони аввалги йилга нисбатан камайишига эришилди.\nАсосий диққат-эътибор энг аввало, турли кўринишдаги қоида-бузарликларнинг олдини олишга қаратиляпти. Содир этилган йўл-транспорт ҳодисалари атрофлича таҳлил этилиб, тегишли идоралар ва маҳалла фуқаролар йиғинларига тақдимномалар киритилиб, жойларда муҳокама этиб борилаётгани ижобий самаралар беряпти.\nШу мақсадда мактаб ва мактабгача таълим муассасалари, коллеж ва лицей ўқувчилари, меҳнат жамоаларида йўл ҳаракати қоидаларига риоя этиш мавзуида ўтказилаётган суҳбат, мулоқот ва тарғибот тадбирлари келгусида ҳам мунтазам давом эттирилади.\nҲеч кимга сир эмаски, бугунги кунда айрим шахсий транспорт эгаларидан баъзилари белгиланган қоидаларга амал қилиб, айримлари эса ноқонуний тарзда йўловчи ташиш фаолияти билан шуғулланишмоқда. Шуни унутмаслик керакки, бундай ҳайдовчи фақат ўзи эмас, хизмат кўрсатаётган йўловчиларнинг ҳаёти учун ҳам масъул ва жавобгардир.\nШунинг учун йўловчи ташиш билан шуғулланиш ҳам белгиланган қонун-қоида асосида бўлиши лозим.\n2016 йил давомида давлат солиқ ва “Ўздарётранс” агентлиги идоралари масъул ходимлари билан ҳамкорликда ўтказилган рейд ва назорат тадбирлари давомида лицензиясиз йўловчи ташиш билан шуғулланиб юрган 248 нафар ҳайдовчи аниқланиб, уларга нисбатан тегишли чоралар кўрилди.\nЁши улуғ отахону онахонларимиз йўлга отланаётган фарзандларга “Йўлингиз бехатар бўлсин, ой бориб омон келинглар” дея тилак билдиришади.\nБу тилаклар ижобат бўлиши учун ҳар биримиз тартиб қоидаларга амал қилайлик, ҳушёр бўлайлик. Токи, йўллар бехатар бўлсин!


Аминосол–Нео – medu.uz – Дорилар ҳақида маълумотлар ўзбек тилида\nHome Йўриқномалар Аминосол–Нео\nСавдо номи: Аминосол–Нео\nХалқаро патентланмаган ёки гуруҳлаш номи: парентерал озиқлантириш учун аминокислоталар&.\nТаъсир этувчи модда 10% ли эритма 15% ли эритма\nL – изолейцин 5,00 г 5,20 г\nL-валин 6,20 г 5,50 г\nL-лизин 6,60 г 11,10 г\n(L-лизин моноацетати шаклида 9,31 г) 15,66 г)\nL-метионин 4,30 г 3,80 г\nL-треонин 4,40 г 8,60 г\nL-фенилаланин 5,10 г 5,50 г\nL-аланин 14,00 г 25,00 г\nL-аргинин 12,00 г 20,00 г\nГлицин 11,00 г 18,50 г\nL-гистидин 3,00 г 7,30 г\nL-пролин 11,20 г 17,00 г\nL –триптофан 2,00 г 1,60 г\nСирка кислотаси (99,8 %) q.s. 4,20 г\nL-олма кислотаси – q.s.\nИнъекция учун сув 1000 мл гача 1000 мл гача\nЭнергетик қиймати 1680 кДж/л\n400 ккал/л 2520 кДж/л\nНазарий осмолярлиги 990 мосмоль/л 1505 мосмоль/л\nрН 5.5- 6.5 5.5- 6.5\nТаърифи: тиниқ, рангсиз ёки оч – сариқ рангли, ёки оч-жигарранг рангли эритма.\nФармакотерапевтик гуруҳи: парентерал озиқлантириш воситаси – аминокислоталар.\nАТХ коди: [В05ВА01].\nАминосол–Нео – алмаштириб бўлмайдиган ва алмаштириладиган аминокислоталарни мувозанатланган нисбатида сақлайдиган парентерал озиқлантириш учун мажмуавий препаратдир. Барча аминокислоталар L- шаклда бўлади, бу уларни оқсиллар биосинтезида бевосита иштирок этишни таъминлайди.\nПрепарат саккизта алмаштириб бўлмайдиган (инсон организмида синтезланмайдиган) аминокислоталарни сақлайди: L-изолейцин, L-лейцин, L-лизин, L–метионин, L-фенилаланин, L-треонин, L-триптофан ва L-валин. Шартли алмаштириб бўладиганлари L–арганин ва L–гистидин ҳисобланади. Шартли алмаштириб бўладиган аминокислоталар организмда синтезлансада; бироқ айрим патологик ҳолатларда (масалан, буйрак ва жигар етишмовчилиги) ва кичик ёшдаги болаларда уларнинг концентрацияси керакли даражага етмайди.\nL-аргинин жигарда оқсиллар катаболизмида ҳосил бўладиган заҳарли аммоний ионларини боғлаб, аммиакни мочевинага айланиш циклида иштирок этади. L-олма кислотаси бу жараёнда L-аргинин регенерацияси учун ва мочевина синтези учун энергия манбаи сифатида зарурдир.\nL – изолейцин, L-лейцин ва L-валин – ён боғлари тармоқланган, алмаштириб бўлмайдиган аминокислоталар – оқсиллар синтезида айниқса мушак тўқималарида фаол иштирок этади, нерв хужайраларини энергия билан таъминланишида ва метаболизмида асосий роль ўйнайди. Гликогенни шаклланишида ва захираланишида, гемоглобинни ҳосил бўлишида, пантотенат кислота синтезида иштирок этади.\nСуяк ва мушак тўқималарини, тери қопламаларини тиклашга ёрдам беради, айниқса бу илк операциядан кейинги даврда муҳимдир.\nАроматик ҳалқаларни сақловчи аминокислоталар, L-фенилаланин ва L-тирозин кўринишида оз ва хавфсиз миқдорда ифодаланган (юқори дозаларда церебротоксик таъсирининг потенциал хавфи туфайли). Аминокислоталарни концентрацияни минималлаштириш уларни асосан дериватлардан бири марказий нерв тизимига токсик таъсир кўрсатувчи сохта нейротрансмиттер – октопамин ҳисобланган L – тирозинга тааллуқлидир. L-Фенилаланин коллаген ва бириктирувчи тўқимани, нейротрансмитерларни ҳосил бўлишида иштирок этади, қалқонсимон безида тиреоид гормонларни ишлаб чиқарилишини рағбатлантиради, допамин трансмиссиясига қўшилади, инсулин, папаин, меланин, адреналин, норадреналин, допамин, тироксин ва трийодтиронинларни ҳосил бўлишига ёрдам беради.\nL-Триптофан модда алмашинув жараёнларида азот мувозанатини тутиб турилишида, қўзғалиш ва тормозланиш жараёнларида, шунингдек энергияни бир туридан бошқа турига трансформацияланишида иштирок этади. Қонда ўсиш гормони даражасини ошишини рағбатлантиради, мухим нейромедиаторлардан бўлган серотонин синтезида иштирок этади. L-триптофандан ҳосил бўладиган никотин кислотаси энергия алмашинувида мухим компонент ҳисобланади.\nПрепаратни 10% ли эритмасида азот миқдори – 16,2 г/л, 15% ли – 25,7 г/л.\n10% ли эритмада жами аминокислоталар – 100,0 г/1000 мл, 15% – 150 г/1000 мл.\nПарентерал юборилган аминокислоталар организмда оқсил синтезида ишлатилади.\nБу жараёнда ишлатилмаган аминокислоталар, дезаминланиш йўли билан мочевинани ҳосил қилади ва дезаминланади, сўнгра у сийдик билан чиқарилади. Соғлом инсонларда аминокислоталарнинг ярим чиқарилиш даври 5-15 минутни ташкил қилади. Аминокислоталарнинг бир қисми биотрансфармацияга учрамасдан ва ўзгармаган ҳолда чиқарилиши мумкин. Бундай ҳолатларда препаратни қўллашдан, кутилган самарага эришилмаслиги мумкин. Бу фармакокинетик ўзига хос хусусиятини, қонда аминокислоталарнинг концентрацияси кескин ошиб кетмаслигини олдини олиш учун препаратни етарли даражада секин юбориш йўли билан йўқотиш мумкин. Бундай юбориш йўли аминокислоталарни буйраклар орқали ўзгармаган ҳолда чиқарилишидан сақлайди.\nАминасол–Нео инфузия учун эритма тўлиқ ёки қисман парентерал озиқлантириш учун ёғ эмульсияларини, углеводлар ва электролитлар билан бирга қўлланилади, шунингдек энтерал озиқлантиришнинг иложи бўлмаган ҳолларда, оқсил ва суюқлик танқислигини олдини олиш ва бартараф этиш учун қўлланилади:\nмеъда-ичак йўлларининг оғир касалликлари (ичак тутилиши, перитонит, мальабсорбция, ичакнинг оғир яллиғланиш касалликлари, панкреатит, ичак оқма йўллари);\nгиперметаболик ҳолатлар (жароҳатлар, куйишлар, сепсис);\nперорал ёки энтерал озиқлантиришнинг иложи бўлмаган, ёки етарли бўлмаган бошқа ҳолатлар (асабий анорексия, онкологик касалликлар, операцияга тайёрлаш даври, операциядан кейинги давр).\nАминосол-Нео вена ичига инфузия кўринишида бирон бир марказий веналар орқали юбориб қўлланади. Доза метаболик бузилишларнинг оғирлиги ва организмнинг аминокислоталарга бўлган эҳтиёжига мувофиқ шахсий равишда белгиланади.\n10% ли эритма:\nКатталар учун ўртача суткалик доза суткада 10-20 мл/кг ни ташкил қилади, бу суткада 1-2 г аминокислота/кг га мувофиқдир. Максимал рухсат этилган юбориш тезлиги соатига 1 мл /кг, максимал суткалик доза эса, 20 мл/кг ни ташкил қилади.\n15% ли эритма:\nКатталар учун ўртача суткалик доза суткада 6,7-13,3 мл/кг ни ташкил қилади, бу суткада 1-2 г аминокислота/кг га мувофиқдир. Максимал рухсат этилган юбориш тезлиги соатига 0,67 мл /кг, максимал суткалик доза эса, 13,3 мл/кг ни ташкил қилади.\n70 кг вазнли одам учун препаратнинг максимал суткалик дозаси 470-930 мл ни, тавсия этилган юбориш тезлиги минутига 16 томчини ташкил қилади.\nБуйрак етишмовчилигида дозалаш: гемодиализда бўлмаган пациентларга суткада оқсилларни 0,6-1,0 г/кг дозада юбориш тавсия этилади. Гемодиализда бўлганларга эса- суткада 1,2-2,7 г/кг дозада юборилади.\nЖигар етишмовчилигида дозалаш: жигар етишмовчилиги бўлган пациентлар аминокислоталарнинг юқори миқдорини ўзлаштираолмайдилар ва шунинг учун уларнинг оқсилларга бўлган эҳтиёжи – суткада 0,8–1,1 г/кг ни ташкил қилади (10% ли эритма суткада 8-11 мл/кг ёки 155% ли эритма суткада 5,3-7,3 мл/кг).\nАминасол-Нео қўлланганда организмда фолатлар танқислиги ривожланиши мумкин, шу сабабли ушбу препарат билан даволашда профилактика мақсадида фолат кислотасини ҳар куни қабул қилиш лозим.\nМарказий нерв тизими томонидан: энцефалопатия (буйрак ёки жигар етишмовчилиги бўлган пациентларда).\nЮрак –қон томир тизими томонидан: тромбофлебит.\nҚон яратиш аъзолари томонидан: фолат кислотасининг танқислиги оқибатидаги мегалобластик анемия\nОвқат ҳазм қилиш тизими томонидан: ноадекват тезликда юбориш ёки доза оқибатида кўнгил айниши ва қусиш; гипераммониемия (аминокислоталар алмашинуви бузилишида) жигар ичи холестази, билурубин ва “жигар” ферментлари фаоллигини қисқа муддатли ошиши.\nМаҳаллий реакциялар: тўқималар шикастланиши ва тери некрози (томирдан ташқарига тушиши оқибатида).\nАллергик реакциялар: анафилактик реакция.\nЛаборатор кўрсаткичлар: ёндош жигар касаллиги ва буйрак етишмовчилиги бўлган пациентларда ва диабети бўлган пациентларда гиперпалиемия.\nБошқалар: бактериал, замбуруғли инфекциялар.\nСимптомлари: кўнгил айниши, қусиш, титроқ, “қон қуйилишлари”, кўп терлаш, иситма, тахикардия. Юқори тезликда юборилганида гиперволемия ва плазманинг электролит таркиби бузилиши мумкин.\nДаволаш: инфузияни дарҳол тўхтатиш лозим; биохимик кўрсаткичлар, нафас ва юрак – қон томир тизими фаолиятини мониторингини таъминлаш керак.\nДаволаш симптоматик. Дозани ошириб юборилишнинг белгиларини тўлиқ йўқолганидан кейин, қуйиш тезлигини ва дозани камайтириб, инфузияни қайтадан давом эттириш мумкин.\nБошқа дори воситаларини Аминосол-Нео эритмасига назоратсиз қўшиш тавсия этилмайди.\nАнтибиотиклар – амикацин, ампициллин, цефотаксим, цефтриаксон, доксициклин, эритромицин, гентамицин, хлорамфеникол, клиндамицин, нетилмицин, пенициллин, пиперациллин, тетрациклин, тобрамицин ва ванкомицин; бошқа препаратлар – аминофиллин, циклофосфамид, циметидин, цитарабин, дигоксин, допамин, фамотидин, фитоменадион, фторурацил, фолат кислотаси, фуросемид, гепарин, хлорпромазин, инсулин, кальций глюканати, лидокаин, метилдопа, метилпреднизолон, метаклопрамид, метотрексат, морфин, низатидин, норэпинефрин, пропранолол, ранитидин ва рибофлавин билан фармацевтик жихатдан мутаносиб.\nАргининни тиазид диуретиклар ва аминофиллин билан бир вақтда юборилиши, қонда инсулин таркибини оширади.\nЭстрогенлар ва перорал контрацептивлар, аргинин томонидан чақирилган ўсиш гормонининг концентрациясини ошишини чақириши мумкин ва аргининга бўлган глюкагон ва инсулиннинг жавобни пасайтириши мумкин.\nПрепарат таркибига кирувчи аргинин фосфатлар концентрациясини камайишига ва плазмада калий концентрациясини ошишига олиб келиши мумкин. Ушбу ўзгаришлар айниқса қандли диабети бўлган беморларда яққол намоён бўлади.\nИнсулин аргинин томонидан чақирилган гиперкалиемияга тўсқинлик қилади, шунинг учун стресс ҳолатдаги беморларга, шунингдек қандли диабети (1 тур ва 2 тури каби) бўлган беморларга зарурати бўлганида қисқа таъсирли инсулинни 5-20% декстроза эритмаси билан 0,25-0,5 ТБ ни 1 г декстроза ҳисобида юбориш лозим.\nКатетеризация вақтида марказий венани қон қуйилиши билан кечувчи шикастланишида бактериал ва замбуруғли тромбофлебит юз бериши мумкин.\nШикастланмаган флакондан фақат тиниқ эритмани қўллаш лозим!\nФақат стационарда қўлланилсин!\nТранспорт воситаларини бошқариш ва диққатни юқори жамлашни талаб этувчи бошқа потенциал хавфли фаолият турлари билан шуғулланиш қобилиятига препаратнинг таъсиридан далолат берувчи маълумотлар йўқ.\n10% ёки 15% ли инфузия учун эритма.\nII гидролитик гуруҳи шиша флакони металл, резинали ва пластмассали, қопқоқ билан маҳкамланган биринчи очиш назорати бўлган 500 мл дан эритма.\n1 флакон пластик тутгичи ва қўллаш бўйича йўриқномаси билан бирга картон қутида.\nФақат стационар тиббиёт муассасаларда қўлланилсин.


Редиска, пишлоқ ва тухумдан баҳорий салат тайёрлаймиз - Hidoyat.uz\nАсосий саҳифа Жамият Пазандалик Редиска, пишлоқ ва тухумдан баҳорий салат тайёрлаймиз\nБаҳор мавсуми арафасида витаминларга бой сабзавотлар қабул қилиш керак. Бунинг энг яхши усули – улардан тайёрланган салатларни истеъмол қилишдир.\nпишлоқ – 100 грамм;\nредиска – 5-6 дона;\nбодринг – 1-2 дона;\nкўк пиёз – 1 боғлам;\nТухум қайнатиб олинади.\nПишлоқ ва тухум қирғичдан ўтказилади. Бодринг ва редиска сомонча шаклида, кўкат эса майда тўғралади.\nСўнгра тухум, кўкат, редиска, бодринг қатламининг орасига майонез суртилади.\nТайёр бўлган салат юзасига пишлоқ сепилади ва дастурхонга тортилади.


2017 йил 14 июл куни Самарканд концертлар залига дори воситаларни ишлаб чиқарувчи ҳамда сотувчи корхоналар учун семинарга таклиф этамиз!\nЎзбекистон Республикаси соғлиқни сақлаш вазирлиги Дори воситалари ва тиббий техника сифатини назорат қилиш Бош бошқармаси фарминспекцияси томонидан 2017 йил 14 июл кунида дори воситаларни ишлаб чиқарувчи ҳамда сотувчи корхоналар учун семинар уюштирилади.\nСеминарда қабул қилинган қарорлар бажарилиши ва ўрганиш ишлари натижалари бўйича фармацевтика фаолияти билан шуғулланувчи тадбиркорлар билан учрашув ўтказиш белгиланган. Шунингдек, семинар доирасида МЧЖ «FOM GROUP» компанияси, масалаларга оид ечимлар, яъни:\n— Дорихоналарда мижозларга товар чеки берилишини йўлга солиш,\n— Фармацевтика маҳсулотларининг устама нархини назорат қилиш,\n— Дорихоналарда бўлиши шарт бўлган дорилар рўйхатини назорат қилиш\nбўйича ўз таклифлари билан иштирок этади.\nМасаларга оид ечимларга қизиқиш ва қўшимча таклифлар билдиришни истаган тадбиркорларни семинарда қатнашишга 14 июл куни Самарканд концертлар залига таклиф этамиз!\n2017-2021 © "ArzonApteka.uz" маълумотлар хизмати


KaNews - ХАЛЫҚ ДЕПУТАТЛАРЫ ҚАНЛЫКӨЛ РАЙОНЛЫҚ КЕҢЕСИНИҢ 9-СЕССИЯСЫ ҲАҚҚЫНДА МƏЛИМЛЕМЕ\nХАЛЫҚ ДЕПУТАТЛАРЫ ҚАНЛЫКӨЛ РАЙОНЛЫҚ КЕҢЕСИНИҢ 9-СЕССИЯСЫ ҲАҚҚЫНДА МƏЛИМЛЕМЕ\nХалық депутатлары Қанлыкөл районлық Кеңесиниң 9-сессиясы болып өтти.\nСессия мәжилисине Қарақалпақстан Республикасы Жоқарғы Кеңесиниң Нызамлылық, суд-ҳуқық ҳәм коррупцияға қарсы гүресиў мәселелери комитетиниң баслығы З.Реймова, район ҳәкими Д.Толыбаев, Халық депутатлары районлық Кеңесиниң депутатлары, ҳәкимлик бөлимлери, мәкеме, кәрхана, шөлкем басшылары, сондай-ақ, ғалаба хабар қураллары ўәкиллери қатнасты.\nКүн тәртибинде төмендеги 9 мәселе қаралды:\n1. Инсан ҳуқықларын ҳәм еркинликлерин тәмийинлеў бағдарында ҳәрекеттеги нызам ҳүжжетлерине бойсынылыўы үстинен прокурор қадағалаўының жағдайы ҳәм оны және де күшейтиў илажлары ҳаққында Қанлыкөл районы прокуроры А.Каримбаевтың мәлимлемеси;\n2. Қанлыкөл районы Ҳәкимшилик суды баслығы Ж.Аймағанбетованың “Пуқаралар ҳуқықлары ҳәм еркинликлерин, сондай-ақ, кәрханалар, мәкемелер ҳәм шөлкемлердиң ҳуқықлары ҳәмде нызам менен қорғалатуғын мәплерин суд арқалы қорғаў жумыслары ҳаққында”ғы мәлимлемеси;\n3. Қанлыкөл районы Жынаят ислери бойынша суды баслығы Е.Абибуллаевтың “Пуқаралар ҳуқықлары ҳәм еркинликлерин, сондай-ақ, кәрханалар, мәкемелер ҳәм шөлкемлердиң ҳуқықлары ҳәмде нызам менен қорғалатуғын мәплерин суд арқалы қорғаў жумыслары ҳаққында”ғы мәлимлемеси;\n4. Қоңырат районлараралық экономикалық суды баслығы А.Аяповтың 2020-жыл 6 ай даўамында әмелге асырылған жумыслары ҳаққында мәлимлемеси;\n5. Қоңырат районлараралық пуқаралық ислери бойынша суды баслығы Н.Абдакимовтың 2020-жыл 6 ай даўамында әмелге асырылған жумыслары ҳаққында мәлимлемеси;\n6. Қанлыкөл районы Əдиллик бөлими тәрепинен 2020-жылдың биринши ярым жыллығы даўамында әмелге асырылған жумыслар ҳаққында районлық Əдиллик бөлими баслығы Т.Асановтың мәлимлемеси;\n7. «Ҳуқықбузарлықлар профилактикасы ҳәм жынаятшылыққа қарсы гүресиўде әмелге асырылған жумыслар ҳаққында Қанлыкөл районы Ишки ислер бөлими баслығы К.Абдуллаевтың есабаты;\n8. Халық депутатлары Қанлыкөл районлық Кеңесиниң Нызамшылықты тәмийинлеў ҳәм коррупцияға қарсы гүресиў мәселелери бойынша турақлы комиссиясы тәрепинен әмелге асырылған жумыслар ҳаққында;\n9. Өзбекстан Республикасы “Мәҳәлле” қайырқомлық жәмийетлик фонды Қанлыкөл районы бөлими жанындағы “Сақаўат ҳәм көмек” қорына түскен қаржыларды мақсетли ҳәм мәнзилли жумсаў ҳаққындағы мәселелер бойынша баянатлар тыңланды.


Қозоғистон чегарачилари қирғизистонлик қонунбузарларга қарата ўқ узишди\n15:32 / 13.08.2017\nҚозоғистонлик чегарачилар мамлакатнинг Қирғизистон билан чегарасидан ноқонуний ўтишга уринган кишиларга қарата ўқ узган, улардан бири ҳалок бўлган. Бу ҳақида республика чегарачилар хизматининг матбуот хизмати хабар берди.\n"Қозоғистоннинг Қирғизистон билан чегарадош ҳудуди 15 номаълум шахсдан иборат гуруҳ томонидан ноқонуний кесиб ўтилди. 12 август куни соат 20:00да давлат чегарасини қўриқлаш ва муҳофаза қилиш хизмати вақтида Тараз чегарачилар отряди томонидан Қозоғистон ва Қирғизистон ўртасидаги тўсиқни бузиб ўтишга уринган қонунбузарлар гуруҳи аниқланди", - дейилади идора хабарида.\nМатбуот хизматида таъкидланишича, қонунбузарлар чегарачиларнинг талабларига бўйсунишмаган ва "қўлбола воситалардан фойдаланиб чегарачиларга нисбатан жисмоний тазйиқ ўтказишган".\nЧегарачилар турли тан жароҳати олишган, дейилади хабарда, ва "ҳужумчиларга нисбатан қурол қўллашган (икки марта ўқ узишди)". "Натижада ҳужумни амалга оширганлардан бири жароҳат олган, қолганлари ярадор шахсни кўтариб, Қозоғистон Республикасининг энг яқин аҳоли пункти йўналишида яширинишган. Кейинроқ маълум бўлишича, ярадор ҳалок бўлган", - дейилади идорада.\nШунингдек хабар берилишича, Тараз чегарачилар отряди ҳудуди муҳофазаси кучайтирилган, Қозоғистон Республикаси Хавфсизлик қўмитасининг қўшимча куч ва воситалар жалб қилинган.\n"Ҳуқуқ-тартибот органлари вакилларига ҳам хабар берилган. Ҳозирда ҳужумчиларнинг шахсини аниқлашга доир қидирув тадбирлари ўтказилмоқда", - дея маълум қилинди чегара хизматида.\nҚирғизистон ҳукумати истеъфолари. Сўнгги 8 йилда бош вазирлар қандай кетган?\n23:12 / 19.04.2018


Роулинг Гарри Поттернинг саккизинчи қисмини энг сўнггиси эканлигини билдирди\n16:02 / 01.08.2016\nБританиялик ёзувчи Жоан Роулинг Гарри Поттернинг саккизинчи қисмини энг сўнггиси бўлишини билдирди. Бу ҳақда Reuters агентлиги хабар бермоқда.\nУнинг сўзларига кўра, икки қисмдан иборат янги саргузаштда Гарри “жуда катта саёҳатни бошидан ўтказади”. “Шундан сўнг, биз тугатсак ҳам бўлади. Мен барчаси ажойиб тарзда ҳаётийлаштирилганидан миннатдорман”, – қўшимча қилди у.\nСаккизинчи қисм – “Гарри Поттер ва лаънати болалар” пьеса шаклига келтирилиб, саҳналаштирилган. Спектакл давомийлиги беш соатдан иборат. Шу сабаб уни икки қисмга ажратишган. Чипталар 2017 йил май ойига қадар олдиндан сотиб бўлинган.


Соғлиқни сақлаш вазирига 4 нафар ўринбосар тайинланди. Элмира Боситхонова яна вазирлик тизимига қайтди - Daryo\n23:06, 03.07.2020 39037\nСоғлиқни сақлаш вазирига 4 нафар ўринбосар тайинланди. Элмира Боситхонова яна вазирлик тизимига қайтди\nПрезидентнинг 2020 йил 3 июлдаги тегишли қарорларига асосан, соғлиқни сақлаш вазирининг ўринбосарлари лавозимига Элмира Боситхонова, Улуғбек Собиров, Шоҳрух Шораҳметов ҳамда Абдулла Азизов тайинланган. Бу ҳақда Соғлиқни сақлаш вазирлиги Жамоатчилик билан алоқалар бўлими хабар қилди.\nЭлмира Боситхонова 1958 йилда туғилган. 1981 йилда Тошкент давлат тиббиёт институти (ҳозирги Тошкент тиббиёт академияси)ни тамомлаган, тиббиёт фанлари доктори.\nТошкент шаҳар тез тиббий ёрдам клиник шифохонасида фаолиятини бошлаган ва кўп йиллар бош шифокор сифатида, шунингдек, Ўзбекистон Республикаси бош вазири ўринбосари, Хотин-қизлар қўмитаси раиси, сўнг соғлиқни сақлаш вазири ўринбосари лавозимларида фаолият кўрсатган. Айни пайтга қадар маҳалла ва оилани қўллаб-қувватлаш вазирининг биринчи ўринбосари лавозимида фаолият юритиб келаётганди.\nДерматология ва венерология илмий текшириш институтида турли лавозимларда ишлаган. 2013 йилдан айни пайтга қадар Республика ихтисослаштирилган дерматология ва косметология илмий-амалий тиббиёт маркази директори лавозимида самарали фаолият юритиб келаётганди.\nШоҳрух Шораҳметов бошқа ишга ўтган Баҳодир Низомов ўрнини эгаллаган.\nУ 1977 йилда туғилган. 1998 йилда Тошкент давлат иқтисодиёт университетини, 1999 йилда эса Буюк Британиянинг Эксетер университетини иқтисодчи, молия ва инвестициялар мутахассислиги бўйича тамомлаган.\nТайинловга қадар молия вазири ўринбосари лавозимида фаолият кўрсатиб келаётганди.\nАбдулла Азизов 1981 йилда туғилган. 2003 йилда Япониянинг Нагоя университетини, 2004 йилда Жаҳон иқтисодиёти ва дипломатия университетини тамомлаб, молия ва халқаро бизнес йўналиши бўйича магистр даражасини олган.\nШунингдек, Даниянинг Орхус университети магистратурасини, Орхус техника коллежини IT-дастурчи мутахассислиги бўйича тамомлаб, ушбу йўналишда фаолиятини бошлаган.\nТайинловга қадар, 2006—2019 йилларда Данияда қатор нуфузли компанияларда масъул лавозимларда ишлаган. 2019 йил сентябрь ойидан айни пайтга қадар Ўзбекистон Республикаси Давлат солиқ қўмитаси раиси ўринбосари лавозимида самарали фаолият юритиб келаётганди.\n13:57, 19.07.2021 227587\n22:56, 06.07.2021 162185\n23:38, 16.07.2021 118464\n16:25 Бугун 96\n16:10 Бугун 966\n16:01 Бугун 4947\n15:56 Бугун 3139\n20:05, 27.07.2021 93543\n22:22, 26.07.2021 82239\n13:52, 27.07.2021 67895\n21:12, 26.07.2021 65350


744 Ўқиш режими + -\nАлбатта, тавба солиҳлар йўлининг бошланишидир. Ютуқ аҳлининг сармоясидир. Муридларнинг аввалги қадамидир. Адашганларга тўғриланиш калитидир. Тавба туфайли кўп ишлар ўнглангандир. Тавба туфайли кўп кишилар нажот топгандир. Одам Атонинг иши ўнглангани тавба қилганидандир. Иблиснинг лаънатга учрагани тавба қилмаганидандир.Тавба ҳақидаги қиссалар Қуръони Карим ва Суннати набавийда кўп келган. Шунингдек, кейинги даврдаги уламолар ҳам турли кишиларнинг тавбалари ҳақидаги маълумотларни ишончли йўллар билан умматга етказганлар. Мазкур қиссаларда улкан ибратлар борлиги эътиборидан улардан баъзиларини сиз – азизларга такдим этишга қарор қилдик. Тафсир, тарих ва ҳадис китобларимизда келтирилган ривоятларда Каъб ибн Молик розияллоҳу анҳу бундай ҳикоя қиладилар:\n«Расулуллоҳ соллаллоҳу алайҳи васаллам қилган ғазотлардан бирортасидан ҳам қолмаган эдим. Фақат Табук ғазотига иштирок этмадим. Яна айтиш керакки, Бадр ғазотига ҳам чиқмаган эдим. Аммо Бадрга чиқмаганлардан бирор киши итоб қилинмаган. Ўшанда Расулуллоҳ соллаллоҳу алайҳи васаллам ва мусулмонлар Қурайшдан бошқани кўзлаб чиққан эдилар-у, лекин Аллоҳ улар билан душманни кутилмаганда тўқнаштирди.\nАқоба кечасида Ислом учун аҳдлашилганда ҳам Расулуллоҳ соллаллоҳу алайҳи васаллам билан бирга эдик. Гарчи Бадр ғазоти одамлар ичида кўп зикр қилинадиган ва машҳурроқ бўлса ҳам, мен бу ишни (Табукни) Бадрга алмаштирмайман.\nОдатда, Расулуллоҳ соллаллоҳу алайҳи васаллам бирор ғазотга борадиган бўлсалар, сиртдан бошқа томонга кетаётган қилиб кўрсатар эдилар. Лекин бу сафар ундай қилмадилар. Ғазотга ниҳоятда иссиқ пайтда чикдилар. Сафар узоқ, душман кўп эди. Мусулмонлар тўлиқ тайёр бўлишлари учун ҳамма нарсани очиқ-ойдин қилдилар. Қаёққа кетаётганларини ҳам очиқ айтдилар.\nРасулуллоҳ соллаллоҳу алайҳи васаллам ғазотга чиққанларида роса мева пишган, одам салқин жойларни хоҳлайдиган пайт эди. Мен ўшандай нарсаларни яхши кўрардим. Расулуллоҳ соллаллоҳу алайҳи васаллам ва у киши билан бирга мусулмонлар ғазотга тайёргарлик кўра бошладилар.\nМен ҳам улар билан тайёргарлик кўрмоқчи бўлар эдим, аммо ҳеч нарса қилмасдим. Ўзимга ўзим: «Агар хоҳласам, бирпасда қиламан», дер эдим. Расулуллоҳ ва мусулмонлар йўлга тушганларида ҳам мен қимирламадим. Улар кетганларидан сўнг ҳам мен иккиланар эдим. Орқаларидан етиб оларман, дердим. Кошки, шундай қилган бўлсам. Бироқ бу менга насиб этмади.\nРасулуллоҳ соллаллоҳу алайҳи васаллам изларидан одамларнинг орасига борсам, ўзимга ўзим мунофиқ ёки узрли одамга ўхшаб кўринавердим.\n«Эй Аллоҳнинг Расули, уни икки чопони ва ёнбошига қараши тутиб қолди», деди.\n«Яхши гап айтмадинг», деди ва: «Эй Аллоҳнинг Расули, унинг фақат яхшилигини биламиз, холос», дейишди.\nРасулуллоҳ соллаллоҳу алайҳи васалламнинг Табукдан қайтиб келаётганларини эшитгач, мени ғам босди. Ёлғон гапириш ҳақида ўйлай бошладим. «Эртага у кишининг ғазабидан қандай қутуламан?» дер эдим. Ҳар бир фикрли одамнинг олдига бориб, бу ҳақда маслаҳат сўрар эдим...\nРасулуллоҳ соллаллоҳу алайҳи васаллам етиб келдилар. Сафардан қайтганда қиладиган одатлари бўйича, биринчи масжидга кирдилар, икки ракъат намоз ўқидилар. Сўнгра ўтириб, одамлар билан сўрашишни бошладилар. Ғазотга бормай қолганлар келиб у кишига узр айтиб, қасам ича бошладилар. Улар саксондан ошиқ киши эди. Расулуллоҳ соллаллоҳу алайҳи васаллам уларнинг сиртдан айтган узрларини, байъатларини қабул қилдилар, улар учун истиғфор айтдилар ва ичларидагини Аллоҳга ҳавола этдилар.\nНавбат менга келди. У кишига салом бердим, заҳарханда қилиб жилмайдилар ва «Бу ёққа кел!» дедилар. Юриб бориб олдиларига ўтирдим. У киши менга:\nМен: «Эй Аллоҳнинг Расули, Аллоҳга қасамки, агар сиздан бошқа бирорта аҳли дунё қаршисида ўтирганимда, узр айтиб, унинг ғазабидан қутулиб кетар эдим. Худо менга тортишиш қобилиятини берган. Лекин Аллоҳга қасамки, агар бугун ёлғон гапириб, сизни рози қилсам, албатта, Аллоҳ мени сизнинг ғазабингизга дучор этади. Агар ростини айтсам, мендан хафа бўласиз. Нима бўлса ҳам, Аллоҳдан кўрдим. Аллоҳга қасамки, менинг узрим йўқ эди. Аллоҳга қасамки, сиздан ортда қолган чоғимдек, ҳеч қачон кучли ва имкониятли бўлмаган эдим», дедим.\n«Аммо манави рост гапирди. Тур, Аллоҳ сен ҳақингда ҳукм қилгунча кут», дедилар. Туриб кетдим.\nБани Салама қабиласи одамлари шошиб ортимдан етиб келиб:\nАллоҳга қасамки, улар мени шунчалик айблашдики, ҳатто Расулуллоҳ соллаллоҳу алайҳи васалламнинг ҳузурларига бориб ўзимни ёлғончи қилсаммикин, деб ҳам қолдим. Сўнгра уларга: «Бирорта одам менга ўхшаган гап айтдими?» дедим.\nУлар: «Ҳа. Яна икки киши сен айтган гапларни айтди ва уларга ҳам сенга айтилган гаплар айтилди», дедилар.\nМен уларнинг кимлигини сўрадим. Улар: «Мирора ибн Робиъ ва Ҳилол ибн Умайя ал-Воқифий», дейишди.\nМенга Бадрда иштирок этган икки аҳли солиҳни, ўрнак олиб юрадиган кишиларимни зикр қилишди. Икковларини айтишгандан сўнг йўлимда кетавердим.\nСўнгра Расулуллоҳ соллаллоҳу алайҳи васаллам одамларга биз учовимизга, яъни ортда қолганларга гапиришини ман қилдилар. Одамлар биздан четландилар. Менга ҳатто ер ҳам ўзини олиб қочаётгандек туюлиб қолди. Гўё ер мен танийдиган ерга ўхшамас эди. Шу ҳолда эллик кун ўтди.\n07:55 / 16.10.2016 1674\n00:14 / 10.02.2017 6294\n04:27 / 10.11.2016 1807\n23:05 / 11.02.2017 2731